Қурбонов: қонунчиликда эмланмаган ходим билан меҳнат шартномасини бекор қилиш белгиланган - 14.09.2021, Sputnik Ўзбекистон\nЎзбекистонда 18 ёшдан ошган 14 та тоифадаги фуқаролар коронавирусга қарши эмланиши шарт этиб белгиланган. 14.09.2021, Sputnik Ўзбекистон\nТОШКЕНТ, 14 сен – Sputnik. Ўзбекистон қонунчилигида вакцина олмаган ходим билан меҳнат шартномаси бир томонлама бекор қилиниши белгилаб қўйилган. Бу ҳақда АОКАда бўлиб ўтган брифингда Коронавирусга қарши курашиш штаби аъзоси Ботир Қурбонов маълум қилди.Унинг сўзларига кўра, бугунги кунда халқ билан бевосита мулоқотда бўладиган барча тоифадаги соҳа вакиллари 1-сентябрга қадар вакцинанинг 1- дозаси, 1-октябрга қадар 2-дозаси, ўзбек-хитой вакцинаси бўлса, 1-ноябрга қадар 3- дозаси билан тўлиқ эмланган бўлишлари керак.Маълумот ўрнида, бугунги кунгача мамлакатга 24 миллион дозадан ортиқ вакцина келтирилди. Шу кунгача қўлланилган вакциналарнинг 79 фоизи – ZF -UZ-VAC2001, 14 фоизи – Moderna, 5 фоизи – AstraZenesa, 2 фоизи – "Спутник V" вакциналаридир.Эслатиб ўтамиз, Ўзбекистонда 18 ёшдан ошган 14 та тоифадаги фуқаролар коронавирусга қарши эмланиши шарт этиб белгиланган.\n18:31 14.09.2021 (янгиланди: 18:35 14.09.2021)\nЎзбекистонда 18 ёшдан ошган 14 та тоифадаги фуқаролар коронавирусга қарши эмланиши шарт этиб белгиланган.\nТОШКЕНТ, 14 сен – Sputnik. Ўзбекистон қонунчилигида вакцина олмаган ходим билан меҳнат шартномаси бир томонлама бекор қилиниши белгилаб қўйилган. Бу ҳақда АОКАда бўлиб ўтган брифингда Коронавирусга қарши курашиш штаби аъзоси Ботир Қурбонов маълум қилди.\nУнинг сўзларига кўра, бугунги кунда халқ билан бевосита мулоқотда бўладиган барча тоифадаги соҳа вакиллари 1-сентябрга қадар вакцинанинг 1- дозаси, 1-октябрга қадар 2-дозаси, ўзбек-хитой вакцинаси бўлса, 1-ноябрга қадар 3- дозаси билан тўлиқ эмланган бўлишлари керак.\n“Агар қайсидир корхона ходими кўрсатилган тартибда вакцина олмаган бўлса, меҳнат қонунчилигига мос равишда ушбу шахс билан тузилган меҳнат шартномаси бир томонлама бекор қилиниши белгилаб қўйилган. Шу тариқа ташкилот раҳбари жамоа орасида касаллик тарқалишига масъул ҳисобланади”,- дейди Ботир Қурбонов.\nМаълумот ўрнида, бугунги кунгача мамлакатга 24 миллион дозадан ортиқ вакцина келтирилди. Шу кунгача қўлланилган вакциналарнинг 79 фоизи – ZF -UZ-VAC2001, 14 фоизи – Moderna, 5 фоизи – AstraZenesa, 2 фоизи – "Спутник V" вакциналаридир.\nЭслатиб ўтамиз, Ўзбекистонда 18 ёшдан ошган 14 та тоифадаги фуқаролар коронавирусга қарши эмланиши шарт этиб белгиланган.


Соҳада туб бурилиш ясаган ҳужжат\nБундай ҳолат республикамиз учун ҳам ёт эмас эди. Лекин ҳозирги кунда валюта сиёсати ҳамда ташқи савдо фаолияти соҳасини такомиллаштириш бўйича кўрилаётган чора-тадбирларни алоҳида эътироф этиш жоиз. Айтиш керакки, давлатимиз раҳбарининг жорий йил 2 сентябрдаги “Валюта сиёсатини либераллаштириш бўйича биринчи навбатдаги чора-тадбирлар тўғрисида”ги Фармони бунда дастуриламал бўлиб хизмат қилаяпти.\nКелинг, ушбу тарихий ҳужжатнинг аҳамияти ҳақида батафсил фикр юритсак. Аввало, мазкур ҳужжат 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ ва валюта соҳасини тартибга солишнинг бозор механизмларини жорий этиш, республика экспорт салоҳиятини юксалтиришни рағбатлантириш, тўғридан-тўғри хорижий инвестицияларни фаол жалб қилиш, маҳаллий ишлаб чиқарувчиларнинг бозорлардаги рақобатдошлигини ошириш, мамлакатимизда ишбилармонлик муҳитини яхшилаш мақсадида қабул қилинганини таъкидлаш ўринлидир.\nҲақиқатдан йироқ тахминлар\nФармон кучга киргач, унинг туб моҳиятига тушуниб етмаган одамлар орасида “Энди ҳамма нарса қиммат бўларкан”, “АҚШ долларининг курси ошадими?”, “Яна алмаштириш шохобчаларида навбатлар кўпаяди”, “Қора бозор йўқ бўладими, бундан оддий аҳоли зарар кўрмайдими?”, “Миллий валютамизнинг тақдири нима бўлади?” деган турли миш-мишлару тахминлар туғилди. Лекин уларнинг барчаси ҳақиқатдан анча йироқ гап-сўзлар эди. Сабаби, Марказий банк 4 сентябрда АҚШ долларининг бозор механизмларига мувофиқ шакллантирилган расмий курсини ўрнатди. Бунда нимага таянилди? Бозор курси талаб ҳамда таклиф мутаносиблигидан келиб чиқади. Шу боис бозор тўлақонли ишлай бошлаганидан кейингина бозор курси қандай бўлиши айтилиши лозим.\nЭнди Марказий банк томонидан, аввалгидек, мақсадли девальвациянинг амалга оширилиши сиёсати бир оз ўзгаради. Натижада, асосан, энг йирик битимлар тузиладиган биржа ва банклардаги олди-сотди курслари асос қилиб олинган ҳолда, бозор механизмидаги реал талаб ҳамда таклифдан келиб чиқилган курс белгиланади. Бунда дастлабки ойларда хорижий валютага нисбатан талаб фойдасини тўлиқ репатриация қила олмаётган ташкилотлар ҳисобига юқори бўлиши кутилади. Бу — курс ошиши мумкин, дегани. Бироқ агар хорижий валютага бўлган талаб етарлича таклиф билан қондирилса, озгина вақт ўтиб, ўз-ўзидан табиий, бозор механизмига асосланган барқарор бозор курси амал қила бошлайди.\nБозор курси яхшигина тебраниши ҳам мумкин. Чунки талаб ва таклиф турли омиллар таъсирида ўзгаришдан холи эмас. Талаб ҳамда таклиф мутаносиблиги ўзгаришига қараб эса курс тебранади. Марказий банк фақатгина кескин тебранишлар бўлмаслиги учун аралашиши мумкин.\nАйни пайтда аҳоли банкларга долларни алмаштиргани бормоқда. Чунки белгиланган курс уларни қониқтиради. Натижада тижорат банкларида доллар ортиқчалиги юзага -келиши ва курс бир оз тушиши мумкин. Масалан, 7500 сўмгача. Шунингдек, ажиотажли талаб уйғониб, курснинг бир оз кўтарилишини ҳам кутса бўлади. Аммо яқин вақт ичида долларнинг кескин, мисол учун, 9000 сўмгача кўтарилишига ҳеч қандай сабаб йўқ.\nЯна бир эътиборли ҳолат. Марказий банк 2017 йил 5 сентябрдан бошлаб чет эл валюталарининг сўмга нисбатан курсини белгилашда Қозоғистон, Қирғизистон, -Тожикистон, Туркманистон ва ҳатто, Афғонистон миллий валюталарини ҳам киритди.\nИлгари мазкур валюталарнинг сўмга нисбатан расмий курси белгиланмас, ҳатто, уларда экспорт-импорт шартномалари тузилишига ҳам йўл қўйилмасди. Бу бир қарашда жуда арзимас ҳолатдек туюлиши мумкин. Бироқ бунинг негизида жуда катта рамзий маъно ҳамда ишоралар бор. Яъни шу орқали қўшни мамлакатлар билан савдо-сотиқ муносабатлари ривожланади.\nСўмнинг қадри тушмайди\nШу ўринда “Миллий валютамиз — сўм қадрсизланиб кетмайдими?” деган савол ҳам юзага чиқиши мумкин. Фармонда валюта етишмовчилиги хатарининг олдини олиш бўйича аниқ механизмлар белгилаб берилган.\nБозорга валютани ким олиб киради? Биринчи навбатда, экспортчилар. Улар ишчиларга маош тўлаш, хом ашё харид қилиш, электр энергияси ва бошқа хизматлар ҳақини тўлаш, фойдани Ўзбекистонда ишлатиш учун валютани сотишлари керак. Бундан ташқари, меҳнат мигрантлари, мамлакатимизда заводлар қурадиган, ишчилар ёллайдиган, жиҳозлар сотиб оладиган хорижий инвесторлар валюта таклифининг асосий манбалари ҳисобланади. Қолаверса, Ўзбекистон банкларининг капитали, юқори валюта кредит портфели кўрсаткичлари туфайли сўмнинг девальвацияси салбий оқибатлардан ҳимояланган.\n“Fitch” халқаро рейтинг агентлигининг ҳисоботида қайд этилишича, миллий валютанинг қўққисдан қадрсизланиши, катта ҳажмда АҚШ доллари ҳамда валюта кредитлашда юқори улушга эга банкларнинг капиталига ўртамиёна таъсир кўрсатади. Шу билан бирга, Ўзбекистоннинг давлат банклари мунтазам равишда давлат капитали билан қўллаб-қувватланади.\nНархларга таъсир қиладими?\nХалқимизни бугунги кунда “Валюта курсининг реал талаб ва таклиф асосида белгиланиши келгусида истеъмол товарлари ҳамда хизматлар нархига таъсир қилмайдими?”, “Агар бозор механизмлари асосида доллар курси ошадиган бўлса, истеъмол товарлари ва хизматлар нархи ҳам кўтариладими ёки тушса, нархлар арзонлашадими?” деган саволлар ҳам қизиқтираяпти, албатта.\nИстеъмол товарлари ҳамда хизматларга нархлар импорт нархи ошганда, яъни импорт товарлар ва хизматлар олиб келинадиган курс девальвацияси рўй берганда кўтарилиши мумкин. Икки-уч ой олдин бизда бир АҚШ доллари учун расмий курс тахминан 4000 сўм, “қора бозор”да 8000 сўм атрофида ҳамда биржада 10000 сўм эди. Бозордаги импорт товарлар нархлари икки курс — нақдсиз ҳисоб-китоб учун биржа, нақд савдода бозор курсига таянган ҳолда шакллантириларди. Импортчилар расмий курс бўйича валюта харид қилганда ҳам товарларни 8000 — 12000 сўмлик курсга боғлаб сотарди. Бундан кўринадики, янги курсда аксарият импорт товарлар нархлари ошмаслиги керак. Баъзилари, ҳатто, арзонлашиши ёки анча вақт қимматлашмай туриши мумкин.\nФармонда кўзда тутилганидек, божхона тўловлари импорт қилинадиган товарлар нархлари кескин ошишига йўл қўймаслик мақсадида бир ҳафта мобайнида қайта кўриб чиқилди. Давлат аҳолини девальвациянинг салбий оқибатларидан максимал даражада муҳофаза этишга ҳаракат қилди.\nГап шундаки, истеъмол товарларининг импорти анчадан буён расмий конвертация билан молиялаштирилмаётган ва уларнинг нархи параллел (қора) бозор курсида шакллантирилаётганди. Бундан ташқари, импортчи корхоналар турли комиссион тўловлар ҳамда биржа курси туфайли бозор курсидан ҳам ортиқроқ тўлашга мажбур эдилар. Устига-устак, маълум бир тузилма ва шаффофлик йўқлиги боис ҳамма ҳам бундай операциялардан фойдалана олмасди. Савдо корхоналари раҳбарлари операцияларини -такомиллаштириш ҳамда нархларни пасайтириш ўрнига, импортни молиялаштиришга валюта топиш учун кўп ресурс ва вақт сарфларди.\nЭнди тадбиркорлик субъектларига хизмат кўрсатувчи барча банкдан бозор шароитларида валюта харид қилиш учун тенг имконият яратилди. Демак, бозорда қатнашувчилар сони кўпайиб, рақобат ошади. Самарадор курс рухсатнинг енгиллаштирилгани ҳамда шаффофлик туфайли бир оз тушади ҳам.\nФармонда муҳим истеъмол товарлари нархлари барқарорлигини таъминлаш бўйича алоҳида бандлар киритилган. Бу давлатимизнинг аҳолини озиқ-овқат маҳсулотлари билан таъминлашда салбий оқибатларни бартараф этишга қаратилгани билан ниҳоятда аҳамиятлидир. Шунингдек, божхона божлари ва тўловларининг муштараклашиши ҳам таъкидланган. Бу жуда муҳим жиҳат. Чунки Марказий банк курси девальвация қилинганида ўз-ўзидан божларнинг миқдори кескин ортади. Яқинда қабул қилинган ҳукумат қарорига кўра, ана шундай ошишнинг олдини олиш мақсадида импорт билан юртимизга кириб келадиган бир қатор маҳсулотлар — ун, гўшт, ўсимлик ёғи, ёрма каби товарларнинг божхона божлари ҳамда акцизлари олиб ташланди ёки пасайтирилди.\nШу пайтгача республикамиз иқтисодиёти кучли даражада долларлашган эди. Кўплаб товарлар расман долларда сотиларди. Мобиль алоқа операторлари ва интернет-провайдерлар тарифлари унга боғлаб белгиланарди. Эркин конвертация ана шундай кўплаб ҳолатларни бартараф этишга хизмат қилади. Лекин ҳаммасини ҳам эмас. Валютанинг эркин конвертация бўлиши, аввало, банкларнинг исталган миқдордаги чет эл валютасини конвертация қилиб беришини талаб этади. Ҳозирги кунда йирик номиналдаги купюра (50 минг сўмлик) муомалага чиқарилиши бу бозордаги нарх-наво ҳамда кичик номиналдаги купюраларга нисбатан харажатни қисқартириш учун қилинган табиий чорадир. Иқтисодчиларнинг фикрича, энг кам ойлик иш ҳақининг ярмигача бўлган миқдордаги номинал купюраларнинг муомалада бўлиши, бу — нормал ҳолат.\nХулоса ўрнида айтганда, бугунги кунда жаҳон иқтисодиётида рўй бераётган ўзгаришлар, қолаверса, миллий иқтисодиёт рақобатдошлигини янада кучайтириш зарурати мамлакатда олиб борилаётган ислоҳотлар самарадорлигини тубдан ошириш, институционал ва таркибий янгиланишларни давом эттиришни тақозо қилмоқда. Шу маънода, Президентимиз ташаббуси билан ишлаб чиқилган Ҳаракатлар стратегияси бу борада муҳим қадам бўлди, десак, айни ҳақиқат.\nМамлакатнинг кейинги беш йиллик истиқболи акс этган мазкур стратегияда белгиланган вазифалар бугун амалиётда ўз исботини топмоқда. Айниқса, унинг Иқтисодиётни янада ривожлантириш ва либераллаштириш йўналишида кўрсатилган чора-тадбирларни рўёбга чиқариш учун миллий валюта ҳамда нархларнинг барқарорлигини таъминлаш, валютани тартибга солишнинг замонавий бозор механизмларини босқичма-босқич жорий қилиш каби устувор вазифаларга эътибор қаратилган.\nФармон айнан ушбу долзарб вазифаларни ҳаётга татбиқ этишга хизмат қилади. Зотан, унинг изчил ижроси мамлакат экспорт салоҳиятини оширишга, тўғридан-тўғри хорижий инвестицияларни фаол жалб этишга, ишлаб чиқарувчиларнинг ташқи ҳамда ички бозорда рақобатдошлигини оширишга, республикада инвестиция ва ишбилармонлик муҳитини яхшилашга имкон беради. Энг муҳими, валюта бозорида барча хўжалик юритувчи субъект учун тенг рақобат шароитларини яратади.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Дунёнинг энг гўзал аёли аниқланди\t19:14, 15 июль 2016\tТадқиқотлар натижасида актриса Эмбер Херд дунёнинг энг гўзал аёли деб тан олинди, деб хабар берди “Gazeta.ru” нашри. Компьютер картографияси усули ёрдамида ва қадимги юнон гўзаллиги меъёрларига асосланиб, тадқиқотчилар томонидан рўйхат тузилди. Унда12 асосий жиҳатга, шу жумладан лабга, бурунга, қошларга ва талабгорларнинг юз тузилишига эътибор қаратилди. Бу борада Эмберд Херднинг идеал гўзаллиги тан олиниб, (91,85%) биринчиликни қўлга киритди. Иккинчи ўринни реалити-шоу юлдузи Ким Кардашьян, (91,39%), учинчи ўринни эса – супермодель Кейт Мосс (91,06%) эгаллади. Шунингдек, бу рўйхатга модель Эмили Ратаковски, модель Кендалл Женнер, актриса Хелен Миррен, актриса Скарлетт Йоханссон, хонанда Селена Гомес, актриса Мэрилин Монро ва актриса Женнифер Лоуренслар ҳам киритилди.


"Янгийўлдаги вазият, болалар футболидаги ҳакамлик, ота-оналарнинг аралашувлари". Маъмур Саидқосимов билан интервью (2-қисм) / CHAMPIONAT.asia\n15:11Лапорт испан фуқаролигини олди. У терма жамоа либосида Евро-2020да ўйнаши мумкин 0 15:00"Пахтакор" - "Қўқон-1912". Ўзаро ўйинларда тўпурар кимлигини биласизми? 3 14:50Спортчилар ижтимоий тармоқларда 0 14:40"Қўқон-1912" жамоасининг Тошкентдаги саккизинчи уриниши омадли чиқадими? 5 14:37К-лига. "Канвон" - "Ульсан Хёндэ". Асосий таркиблар маълум 0 14:23Асенсио Зидан бош мураббийликда қолса, "Реал"дан кетади 3 14:19ЖЧ-2022 саралаши. Миллий терма жамоамиз қайси стадионда ва соат нечида ўйнаши маълум 14 14:06Рауль, Гвардиола, Батистута — Қатарлик шайхларни "соғган" юлдузлар 13 13:54АПЛда ЕЧЛ йўлланмаси учун кураш 7 13:08Агуэро "Манчестер Сити" тарихида энг кўп сорвин ютган ўйинчига айланди 7 12:53"Сўғдиёна" - "Андижон" учрашувидан ГАЛЕРЕЯ 2 12:40Мессини "Барселона" таклиф этган янги шартнома қониқтирди 14 12:17Вазирлар Маҳкамаси қарори билан ўзбек клублари яна давлатга қайтарилди 88 12:06Симеоне Гризманнинг "Атлетико"га қайтишини хоҳламоқда 7 12:01"Спортинг"га 19 йилдан кейин Португалия чемпионлигини келтирган ўйинни томоша қилинг 1\n"Янгийўлдаги вазият, болалар футболидаги ҳакамлик, ота-оналарнинг аралашувлари". Маъмур Саидқосимов билан интервью (2-қисм)\nТеглар : интервью Болалар футболиМаъмур Саидқосимов\nБугунги кунга келиб барча ёш тоифаларида худудларда мусобақалар фаол тарзда давом этмоқда.\n"Спорт мактаблари футбол лигаси", "Профессионал футбол мактаблари лигаси" каби мусобақаларнинг биринчи давраси ортда қолди. Биз шу ва бошқа мавзулар юзасидан ЎФА болалар, ўсмирлар, оммавий футболини ривожлантириш ва мусобақалар ўтказиш бўлими бошлиғи Маъмур Саидқосимовга юзландик. Ушбу мутахассис билан аввалги суҳбатимиз Суперлигадаги ҳакамлик ва учрашувлардаги рефериларнинг ҳаракатлари ҳақида бўлиб ўтган эди. Интервьюнинг иккинчи қисми болалар футболидаги ҳакамлик ва худудларда учртаётган муаммоларни ўз ичига олди.\n- Ҳакамлик мавзуси сўнгги кунларда барчанинг диққат эътиборида бўлиб қолди. Келинг катталар футболидан четга чиққан ҳолда бугунги кунда болалар футболидаги ҳакамлик ҳақида суҳбатимизни давом эттирсак...\n- Ҳа, афсуски бундай ҳолатлар болалар футболига ҳам ўтмоқда. Бундай муаммолар учрамаслиги учун курашмоқдамиз. Йил бошида футзал мусобақасини ўтказдик. Вилоятлар мезбонлик қилган турнирда бошқа вилоятдан келган жамоалар ғолибликни қўлга киритди. Дейлик Тошкентда Қорақалпоғистондан келган болалар ғалаба қозонишди. Болалар футболида майдон эгаси ютуққа эришсин, деган нарсани олиб ташламоқдамиз. Кучли ғолиб бўлсин. Мазкур мусобақаларда ҳам ҳакамлик билан боғлиқ турли зиддиятлар учраётгани бор гап. Мураббийлар ҳам ўрганиб олишган. Уларнинг ўзи нотўғри тактика танлаши натижасида жамоаси ютқазадида яна ҳакам айбдор бўлади. Мусобақадан олдин тушунтириш ишларини олиб борган ҳолда мураббийлар ўз ишини қилиши кераклигини таъкидламоқдамиз. Уларни жазолайдиган шахслар бор. Мана яқинда "Профессионал футбол мактаблари лигаси" турнири ташкил қилинди. Мусобақа икки даврада ўтказилади. Ҳозирда биринчи давраси ортда қолди. Сурхондарё, Бухоро, Наманган, Фарғона каби вилоятларда гуруҳларга бўлинган ҳолда ўтказилди.\nБиринчи давра якунлангач мураббийларнинг ўзини тутиши, болаларга бақирмаслиги, ҳакамларга босим қилмаслиги каби масалаларни кўриб чиқиб мураббийларга ҳам интизомий чора кўришни ўйламоқдамиз. Ачинарлиси бу болаларга ҳам ўз таъсирини ўтказмоқда. Улар футбол бир четда қолиб ҳакамга эътироз билдириш билан ўйинни ўтказишмоқда. Ўйлайманки бу нотўғри нарса. Ҳар бир вилоятдаги мусобақаларда учрашувларни видеотасвирга олишларини талаб қиляпмиз. Шундагина биз ҳакамларнинг ҳаракатини ўрганиб ЎФА ҳакамлар департаментига ишини кўрсатиб чоралар кўрамиз. Оддий мисол Тошкент биринчилигини оладиган бўлсак, ота-оналар четда туриб олиб ҳакамнинг ишини муҳокама қилишади. Худди ҳакамлар ҳеч нарсани билмайдигандек. Натижада кўп можаролар юзага келади. Вилоятлардан ҳам ҳакамлар жалб қилинмоқда. 10дан ошиқ ўқув-йиғин машғулотлари ташкиллаштирилди. Жисмоний тайёргарликдан, қоидаларни топшира олмаганлар ҳам бор орасида. Видеолавҳалар орқали ҳам хатоларини кўра олмаётганлар ҳакамлик қила олмайди. Ҳакамларни тарбиялашииз керак. Валентин Коваленко, Владислав Цейтлин, Фарҳод Абдуллаев каби назоратчилардан бу борада, ҳакамларни тажрибасини ошириш йўлида тўғри фойдланмоғимиз даркор.\n- "Профессионал футбол мактаблари лигаси" турнирининг биринчи давраси қандай ўтди?\n- 2004, 2005, 2006, 2007 йиллар ўртасида Профессионал футбол мактаблари ўртасида мусобақа бўлиб ўтди. Вилоятларда яхши савияда ташкиллаштирилди. Шунингдек ҳозирда болаларнинг ўйнайдиган майдони, яшаш шароити, озиқ-овқат билан таъминланиши яхши бўлса боланинг футболчи сифатида ривожланишида ўсиш кузатилади. Мураббийлардан фақат ғалаба қозониш керак деган талабни олиб ташлаямиз. Тўғри болада ғалаба учун мотивация бўлиши керак. Аммо ғалабани ҳам тўғри йўл билан қўлга киритиш лозим. Мураббий болага футбол ўйнашни ўргатиш ўрнига ҳакам билан тортишиш билан овора. Тўғри футбол ўйнашни ўратмасдан ғалаба талаб қилиш нотўғри ҳисобланади. Бола тактик, жисмоний ва руҳий томондан тайёр бўлса шундоқ ҳам ютади. Масалан Наманганда 2006 йиллар Наманган футбол маҳорат мактаби билан Андижон футбол маҳорат мактаби ўйнади. Ота-оналар четдан туриб аралашмоқда. Дарҳол ўйинни тўхтатдим ва ўзини босиб олмаса учрашувини тугатишим мумкинлигини айтдим. Ёки декабрь ойида якунида Суперкубок баҳсида ўзингиз ҳам кўрдингиз ота-оналар бир-бири билан жанжаллашиб ўйинга таъсир ўтказмоқда. Бу энг ёмон нарса. Мураббий ота-онаси келибди деб ўшани боласини туширмоқда. Қолган болалар ўйин амалиётисиз қолиб кетяпти.\nАвваллари мураббийга гўши сизники суяги бизники дейиларди ва ота ёки оналар аралашмасди. Бир томондан мураббий вазифа беряпти, иккинчи томондан улар ҳар ҳил гаплар билан болани чалғитишмоқда. Бунинг натижасини болани фикри тарқоқ бўляпти. Боладан ҳозир натижа қилмасдан тўғри футбол ўйнаш ўргатилса, ҳар томонлама тайёрланиб борилса натижа ўз-ўзидан келади. Якунда халқаро майдонда ҳам ўзларини муносиб кўрсата олишади. Бир вақтлар ёшларимиз Жаҳон чемпионатларида ўйнашди, юқори натижалар билан қайтишди. Лекин улар ҳозирда қани? Хориждаги жамоаларга эътибор берсангиз улар тўғри футболни ўргатмоқда. Натижада футболчиларни ҳар ҳил мамлакатлардан келиб сотиб олишмоқда. Бизда бундай нарса йўқ. Нега? Юқорида айтганимдек футбол ўйнашни ўртамаяпмиз. Бу билан биз бирор нарсага эриша олмаймиз.\n- Худудлардаги болалар футболи ҳақида гап борар экан Янгийўлдаги вазият эътиборимизни тортмай қолмади. Ушбу футбол мактабида газ билан боғлиқ муаммо мана бир неча йилдирки қийнаб келмоқда...\n- Бундан хабаримиз бор. Ушбу масалада худуд раҳбарлари билан гаплашдик. Тошкент вилояти ҳокими, Янгийўл туман ҳокимига чиқдик. 500-600 метрдан газ қувурларини тортиб келиш муаммо бўлаётган экан. Бундай вазият Сурхондарёда ҳам бор. Агарда газ тортиб келинса маҳаллий аҳоли қийналиб қолиши мумкин. Қишда кўмир билан иситилишини ҳам биламан. Ўзим ҳам бориб кўриб келганман. Бу билан курашмоқдамиз. Майдонлари ҳолати бўйича ҳам иш олиб борилмоқда. Табиий яшил майдон қишда сифатсиз кўринишга келади. Шунинг учун сунъий қопламали майдон исташмоқда. Уларга бюджетдан 500 миллион сўм ажратилган экан. Яна гаплашиб 500 миллион сўм ажратишни режа қиляпмиз. Шундагина умумий пулга битта суъний майдон қурса бўлади. Газ масаласини беркитмайман. Бу масалани жойига келтирамиз.\nСтадиондаги атмосфера, 40 кун ичида ўтказилган 10 та ўйин, "Турон" мухлислари, Козакнинг ҳолати, ОЧЛ ва ўша пайтдаги "Бунёдкор" – Миржалол Қосимов иштирокидаги матбуот анжумани 16\nОта касбни танланган футболчи, Карвахалнинг жиззахлик мухлиси, “Сўғдиёна”нинг муваффақият сирлари ёхуд Шаҳбоз Жўрабеков билан суҳбат 11\n12 апр 19:14:47\nUzbek da bowqa intiryu oladigan odam yo ku hammasi uzini odamidan oladi intiryuni luti fozlar haqiqat gapiradigan odam dan olish uchun katta yurak kerak pathalin sayt ham\n18 апр 11:36:36\nXakamlardan boshqa xamma aybdor ekanda\n14 апр 22:18:47\n14 апр 14:06:06\nЧехрангни мунча курсатдинг маймундан фаркинг йук\n13 апр 06:21:53\nSoqqasini berib qo'ygandan keyin baqiradide.\n12 апр 20:00:14\nАйтилган гаплар зўр муаммо тўғри кўтарилган. Фақат сайтда қолиб кетиши. Масъуллар ўқимаслиги ва хулоса қилмаслиги ёмонда\n12 апр 18:26:23\nBizdagi xakamlarga yangilikmasku\n12 апр 17:24:05\nБу одам машал дарвозасига киритил голням тоза гол дийди ишаммасана


Халқаро математика олимпиадаси ғолибларига ташаккурнома ва компьютер берилди 13-08-2021, 10:24 | Zamin.uz\n10:24 / 13.08.2021\nХалқаро математика олимпиадаси ғолибларига ташаккурнома ва компьютер берилди\nЎзбекистонлик талабалар 28-Халқаро математика олимпиадасида 15 та медал соҳиби бўлишди. Ғолиб талаба-ёшлар Ўзбекистон миллий университетида тақдирланди, дея хабар бермоқда Олий ва ўрта-махсус таълим вазирлиги.\nУшбу тақдирлаш маросимда Олий ва ўрта махсус таълим вазири Aбдуқодир Тошқулов, вазир ўринбосари Расулжон Ҳакимов, Ўзбекистон миллий университети ректори Ином Мажидов ва бошқалар қатнашган.\nМатематик талабалар ташаккурнома ва қимматбаҳо совғалар (моноблок компьютер, планшет ва китоб жамланмалари) билан тақдирланди.\nМаълумот ўрнида, ушбу олимпиадада 55 дан ортиқ давлатдан 592 нафар талаба иштирок етган. Жумладан, AҚШ, Россия, Германия, Буюк Британия, Хитой, Полша, Исроил, Греция, Испания, Aвстралия, Франция каби давлатларнинг нуфузли университетларида таҳсил олаётган талаба-ёшлар қатнашган. Мазкур олимпиадада талабаларимиз юқори натижа кўрсатиб, жами 15 та – 5 та олтин, 6 та кумуш, 4 та бронза медал ва 2 та фахрий ёрлиқни қўлга киритишди.\nУшбу халқаро олимпиадада Мирзо Улуғбек номидаги Ўзбекистон миллий университети Математика факултетидан 13 нафар талаба қатнашиб, улардан 3 нафари олтин, 5 нафари кумуш, 3 нафари бронза медали ва 2 та фахрий ёрлиқ соҳиби бўлдилар.\nЭслатиб ўтамиз, Токио олимпиадасида ғолиб бўлганларга 200 минг доллар пул, қимматбаҳо автомашина ва пойтахтда ҳовли совға қилинганди. “Замин” янгиликларини “Facebook”да кузатиб боринг\nЯнгиликлар » Жамият » Халқаро математика олимпиадаси ғолибларига ташаккурнома ва компьютер берилди\nEndi 12 yoshdan katta bolalar ham emlanadi


Қозоғистон Миллий ядро маркази ходимлари Семипалатинск ядро полигонида тажрибалар ўтказиб, тупроқни рекултивация қилмоқдалар. [БМТ]\nОЛМАОТА – Москванинг Қозоғистонда атом электр станцияси қуриш ғоясини илгари суришга уриниши мамлакат аҳолисининг кескин қаршилигига сабаб бўлди, зеро бу ерда Россиянинг аввалги лойиҳалари натижасида атроф-муҳитга етказилган зарар унутилгани йўқ.\nҚозоғистон президенти Қосим-Жўмарт Тўқаев октябр ойида Олмаота вилояти Улкен шаҳри яқинида АЭС қуриш ғоясини рад этганига қарамай, Россия ўз амбицияларидан воз кечмаган кўринади.\nРоссия Қозоғистонда атом электр станцияси қуришга қизиқиш билдирмоқда, деган эди Россиянинг Қозоғистондаги элчиси Алексей Бородавкин 10 феврал куни «Комсомольская правда в Казахстане» кремлпараст нашрига берган интервюсида.\nҚозоғистон «соф энергияга муҳтож, атом электростанциялари эса бу муаммонинг энергетик жиҳатдан самарали ечими ҳисобланади», деди у келажакда юзага келиши мумкин бўлган электр энергияси танқислигига ишора қилиб.\nСемипалатинскдаги (ҳозирги Семей) ядро полигони, санасиз сурат. Советлар ҳукумати 1949 йилдан 1989 йилга қадар Семипалатинскда 456 та ядро синовини ўтказган. [БМТ]\nРоссиянинг «Росатом» ядровий энергия агентлиги «бу лойиҳани амалга оширишга тайёр ҳамда станциянинг хавфсизлиги ва экологик жиҳатдан софлигини кафолатлайди», деб қўшимча қилди у «ҳеч қандай хавф» йўқлигини таъкидлаб.\nУнинг айтишича, Қозоғистонда Россия электростанциясининг қурилишига қарши чиқаётган оммавий ахборот воситалари «нохолислик» қилмоқда. Танқидлар «ҳеч қандай асосга эга эмас», деди у.\nРоссия режими 2019 йилнинг апрел ойида ҳам шундай ташаббус билан чиққан эди. Ўшанда президент Владимир Путин Қозоғистон президенти Қосим-Жўмарт Тўқаев билан энергетика масаласида музокара ўтказган, кейинчалик Москва атом электростанцияси қуриш таклифини билдирган.\nКескин танқидга учраган таклиф\nРоссиянинг таклифи Қозоғистонда кескин эътирозга сабаб бўлган, жамоатчилик иншоотнинг экологик хавфсизлигидан хавотир билдирган.\nЭлектростанция атроф-муҳитга, аҳоли саломатлигига хавф туғдириши ва ҳатто ҳаётини хавф остида қолдириши мумкин, дейди фаоллар, Россиянинг космик идораси ижарага олган Қизилўрда вилоятидаги Бойқўнғир космодромига ишора қилиб.\nМаҳаллий аҳолининг шикоят қилишича, Бойқўнғир атрофидаги тупроқ ва сув ракета ёқилғисининг ўта заҳарли таркибий моддаси – гептил билан заҳарланган. Бу модда Россия ракеталарининг парчалари ерга тушган вақтда сувга тарқалиши айтилади.\nҚозоғистонликлар Россия технологияларининг ишончли ва хавфсиз экани ҳақидаги даъволарга унчалик ишонмайдилар. Улар 1986 йили Украинанинг Чернобил шаҳридаги атом электростанцияси фожеаси ва Қозоғистондаги Семипалатинск (ҳозирги Семей) шаҳрида олиб борилган ядровий синовларнинг Қозоғистон аҳолиси саломатлигига таъсирини унутмаганлар.\nСовет Иттифоқи аҳоли саломатлиги ва атроф-муҳитни эътиборга олмай, 1949 йилдан 1989 йилга қадар Семипалатинскда 456 та ядровий портлашларни амалга оширган.\nМинтақада саратон хасталиклари ва туғма нуқсонлар кенг тарқалган, дейди 16 йил аввал Семейдан Олмаотага кўчиб ўтган Назира Ормонбаева.\nБолалигида унинг бувиси саратондан вафот этган.\n«Расмийлар доим бу муаммони яширишга уриниб келган, улар ядровий синов полигонида қанча маҳаллий аҳоли қурбон бўлганини ҳам очиқламаган», деди у.\n«Совет Иттифоқи яратган қудратли қуролнинг аҳамияти унинг учун одамлар саломатлигидан ҳам устун эди. Москва фақат ўз манфаатларини илгари сурган.»\nРоссия «геосиёсий активларга» эга бўлмоқчи\nБу электростанция ҳаммадан ҳам кўпроқ Россиянинг ўзига керак, дейди Орманбаева. Бошқа халқаро таҳлилчилар ҳам шундай фикрда.\nБундай ҳолат, айниқса Ўзбекистон ва Қозоғистон каби Марказий Осиё мамлакатларида кузатилади, деб айтган у июн ойида Марказий Осий таҳлилий порталига берган интервьюсида.\n«2014 йилда Россия Қримни аннексия қилганидан кейин, Ғарб Россияни сиёсий жиҳатдан яккалаб қўйди», дейди Калинина-Поль. «Бунга жавобан у ўзининг тарихий таъсир доираси, хусусан Марказий Осиёдаги манфаатларини қайта тиклашга киришди.»\nЕтказиб берувчи ва харид қилувчи томонлар ўртасидаги алоқалар ўртача 30-40 йилга чўзилишини ҳисобга олсак, атом электростанцияси «геосиёсий активга» айланиши мумкин, дея таъкидлаган у. Шу тариқа мамлакатларнинг ўзаро алоқалари янада кучаяди.\n«Ядровий ҳамкорлик Россиянинг Марказий Осиёдаги мавқеини мустаҳкамлаш ва минтақадаги таъсирини кенгайтириш воситаси бўлиб хизмат қилади», деди у.\nМоскванинг «ядровий» сиёсатига Қозоғистонда кучли қаршилик бор, у ҳам бўлса: маҳаллий жамоатчилик. Ижтимоий тармоқларда қозоғистонликлар электростанцияга қарши ўз фикрларини билдириб, ҳукуматни қайта тикланувчи энергия манбаларига эътибор қаратишга ундамоқдалар.\n«Қозоғистонда ҳеч қачон атом электростанцияси қурилмаслиги керак. ҲЕЧ ҚАЧОН. Бунинг учун биз қозоқлар нима қилишимиз кераклигини аниқ билмайман, аммо нимадир қилишимиз керак», деб ёзган 2019 йилнинг июнида кинорежиссёр Жанна Иссабаева ўзининг Facebook саҳифасида.\nОлмаоталиклардан бири реал воқеаларга асосланган «Чернобил» телесериалига ўз муносабатини билдирган.\nНорозиликлар сабабли октябрда Тўқаев Россия электростанциясининг қурилишига рухсат бермаган, бу қарорни кўпчилик расмийлар қўллаб-қувватлаганлар.\nПарламент қуйи палатаси – Мажлис депутати Айдос Сарим Қозоғистонда Россия атом электростанциясининг қурилишига шубҳа билан қарамоқда.\n«Мамлакатимиз бундай ўйинларга аралашмаслиги керак. Объектив иқтисодий вазиятдан келиб чиқсак, у бизга керак эмас», деди у.\nСарим Россиянинг космик дастурлари учун Бойқўнғирнинг ижарага олиниши атроф-муҳитга қандай таъсир қилаётганига эътибор қаратган. Россия ракеталарининг парчалари ерга тушиши натижасида қўшни туманлар ва ҳудудлардаги аҳолига ҳам зарар етган.\nУ Россияни Қозоғистоннинг атроф-муҳитга оид хавотирларини эътиборга олмасликда айблаган.\nНур-Султон ўтган йили Москванинг атом электростанцияси қуриш ҳақидаги ташаббусини рад этган бўлса-да, Марказий Осиёдаги Россия давлат оммавий ахборот воситалари бу ғояни илгари суришдан тўхтамаган.\nТашвиқотнинг кучайгани бу электростанциянинг кимга кераклиги ҳақидаги баҳсларни авж олдирмоқда, холос.\nРоссия режими атом электростанциялари қуришдан сиёсий жиҳатдан манфаатдор, дейди АҚШда жойлашган Жеймс Мартин номидаги Ядро қуролларини тарқатмаслик тадқиқотлари марказининг илмий ходимаси Маргарита Калинина-Поль.\nМен қаршиман бунга\nАЭСни Москвада қуришсин, атомлар билан ўша ерда тажриба қилаверишсин. Шахсан мен Қозоғистонда АЭС қурилишига қаршиман.\nРоссия қурган АЭС эртаси куни портлаб кетади.\nРоссиядан қанча узоқ бўлсак, шунча яхши.\nЧернобилдаги авария бартараф этиб бўлмайдиган оқибатларга олиб келган. Бизга бундай муаммолар керак эмас.\nҚозоғистонга АЭС нега керак? Сизда қуёш, шамол бор... исинаверинглар. Россия Атом энергияси билан ишлайдиган музёрар кемалар, овоздан тез учадиган ракеталар, сузувчи атом электр станциялари ва ҳ.к.ларга эга Россияда «илм-фан таназзулга учраган» бўлса. Нима ҳам дердим – атом энергиясидан фойдаланиш сизга эмас. Мен Қозоғистонда АЭС қурилишига қаршиман.\nРоссияда илм-фан кучли деградацияга учраганини ҳисобга олсак, у ерда мутахассислар қолганига шубҳам бор.\nМен Қозоғистонда АЭС қурилишига қаршиман\nҚозоғистонда АЭС бўлишига қаршиман.\nБизга Россия атом электростанцияси керакмас.\nРуслар АЭС қура оларканми? Бундан кулгилироқ гап бўлмаса керак.\nБу қандай АЭС бўлди? Тезак ва таёқлардан ясалганми? Балалайкачилар ўз уйига ўрнатсин уни.\nШунчалик хавфсиз бўлса, [Россия] ўз уйида қурсин\nБИЗДА ҲАР ЖОЙДАГИДАН КЎПРОҚ ШАМОЛ БОР, ЁЗИМИЗ ЭСА НИҲОЯТДА ҚУЁШЛИ, УНДАН КЎРА ШУ ЙЎНАЛИШНИ РИВОЖЛАНТИРИШСИН, ҚОЛАВЕРСА ГАЗИМИЗ ҲАМ БОР\nр Россия АЭСни ўз ҳудудида қурсин. Россия АЭСни ўз ҳудудида қурсин. Унинг Қозоғистон республикасига нисбатан муносабати умуман дўстона эмас.\nҚозоғистонда Россия атом электростанцияси бўлмайди.\nМен бунга қаршиман.


Тошкент автобус бекатларида Wi-Fi’га уланиш мумкин бўлади - Bugun.uz\nТошкент автобус бекатларида Wi-Fi’га уланиш мумкин бўлади\n18:32 | 22-12-2021\nВазирлар Маҳкамасининг «Тошкент шаҳар транспорти ва йўл-транспорт инфратузилмасини 2025 йилгача ривожлантириш концепциясини тасдиқлаш тўғрисида»ги қарорига мувофиқ Тошкент шаҳрида ягона дизайн асосида автобус оралиқ бекатлари қайта ташкил этилади.\nНамунавий автобус оралиқ бекатларининг жорий этилиши натижасида йўловчиларга қуйидаги қулайликлар яратилади:\nаҳоли учун интернет тармоғидан (Wi-Fi) фойдаланиш;\nбекатларда электрон табло ўрнатиш орқали автобуслар қатнов жадвали ва келиш вақтини кузатиб бориш имконияти;\nзамонавий дизайндаги ва қулай бўлган ўриндиқлардан фойдаланиш;\nмобил қурилмаларни қувватлаш учун манбалардан фойдаланиш;\nбекатнинг автомобиль йўли қатнови қисми билан чегарасида «тактил» плиталар ўрнатиш йўли билан имконияти чекланган фуқаролар хавфсизлигини таъминлаш.\nҚайд этилишича, бундай автобус оралиқ бекатларида савдо-маиший хизмат кўрсатиш шохобчаларини бекат ҳудудида жойлаштириш кўзда тутилмаган, бунда бекатнинг фақат пештоқи ва ён деворларида реклама учун экранларни жойлаштириш мумкин. Бунда автобус бекатлари жойлаштириладиган ер майдонлари электрон аукцион орқали тадбиркорларга 10 йил муддатга ижарага берилади ва тадбиркорга бекатларни доимо соз ва озода ҳолда сақлаш мажбурияти юкланади.\nҚайд этилишича,«Ақлли бекат»ларда (SmartBus Stop) йўловчилар учун йўналишдаги транспорт воситалари (йўналиш рақамлари), уларнинг қатнаш оралиқ графиклари, маршрутдаги автобус қанча пайтда шу бекатга етиб келиши, об-ҳаво маълумотлари ва транспорт ҳаракати билан боғлиқ бўлган бошқа маълумотларни онлайн тарзда етказиб туриш ҳамда бекатларда бепул Wi-Fi тармоқларига уланиш, бекатга ўрнатилган IoT қурилмалари, жумладан, кузатув камералари орқали марказий диспетчерлик пунктига бекатдаги йўловчилар сони ҳақида маълумотларни етказиш, бу билан ўз навбатида маршрутдаги автобуслар сонини кўпайтириш/камайтириш бўйича тезкор қарорлар қабул қилиш имкониятини яратади.\nКелтирилишича, Тошкент шаҳрида 2025 йилгача босқичма-босқич намунавий дизайн асосида 1160 та оралиқ бекат қуриб, фойдаланишга топширилиши учун 26 миллиард 680 миллион сўм сарфланади. Маблағлар шаҳар ҳокимлиги ҳисобидан ажратилади.\nАввалроқ Фарғонада «Ақлли бекат» лойиҳа ҳужжатларини тайёрлаб бериш учун пора олган мансабдор ушланганди. Шунингдек, Тошкент шаҳрига «яшил» автобуслар сотиб олиниши хабар қилинганди.


ССВ: коронавирусга қарши самарали препаратлар аҳолига давлат ҳисобидан берилмоқда\nСоғлиқни сақлаш вазирлиги коронавирусга қарши самарали препаратлар аҳолига давлат ҳисобидан берилаётгани ҳақида маълумот берди.\n«Мамлакатимизда пандемия шароитида юзага келиши мумкин бўлган дори-дармон тақчиллиги олдини олиш мақсадида давлатимиз томонидан қатор чоралар кўрилмоқда. Аввало, ҳудудларда етишмовчилик кузатилаётган дори-дармонлар аниқланиб, уларни етказиб бериш масалалари ҳал этилмоқда. Ҳозирда ушбу дори воситаларининг 24 миллиард сўмлик захираси шакллантирилиб, айни пайтгача поликлиникалар орқали 300 минг тўплам дори қутилари аҳолига тарқатилмоқда.\nМаълумки, ҳозирда жаҳон тиббиётида коронавирус инфекциясидан даволаш учун «Ремдесивир» ва «Фавипиравир» дори воситалари кенг қўлланмоқда. Давлатимиз раҳбарининг топшириғига асосан, аҳолини айнан шундай сифатли ва қимматбаҳо препаратлар билан бепул таъминлашга алоҳида эътибор қаратилмоқда. Ҳозирга қадар касалликнинг бошланғич босқичидаги беморлар учун 17 минг дона (17 минг нафар беморга мўлжалланган) «Фавипиравир» ва оғир ҳолатдаги беморлар учун 15 минг дона (2500 нафар беморга мўлжалланган) «Ремдесивир» дори воситаси даволаш муассасаларига бепул етказиб берилди.\nЭнг эътиборлиси, юртимизда ҳам ишлаб чиқарилиши йўлга қўйилаётган «Ремдесивир» препарати билан аҳолини таъминлаш қисқа вақт ичида бир неча баробарга оширилиши кутилмоқда.\nДавлат раҳбари томонидан ҳар ой шу каби дори воситалари туркумини республика шифохоналарига узлуксиз етказиб бериш бўйича тегишли топшириқлар берилган», дейилади Соғлиқни сақлаш вазирлиги Жамоатчилик билан алоқалар бўлими хабарида.


ЖШДС бўйича имтиёздан 1 апрелга қадар фойдаланишга улгуринг | BUXGALTER.UZ\nСолиқлар ва бошқа мажбурий тўловларни тўлаганидан кейин мулкдор ихтиёрида қоладиган фойда суммасига ЖШДС солишдан озод этиладиган имтиёз 2020 йил 1 апрелга қадар амал қилади. Имтиёзни йўқотмаслик учун шу санагача жамғарилган фойдани тақсимлаш ва дивидендларни тўлашга улгуриш лозим.\nБундан ташқари савол туғилади: энди тақсимланган фойда суммаси ва имтиёзни солиқ ҳисоботининг қайси шаклида акс эттириш лозим - ЖШДС ва ижтимоий солиқ ҳисоб-китобидами (11101_8) ёки Дивиденд ва фоизлар тарзида тўланадиган даромадлар ҳисоб-китобидами (10202_4)?\n1 январдан бошлаб хусусий корхона мулкдори, оилавий корхона иштирокчиси ёки фермер хўжалиги бошлиғига мазкур юридик шахслар ихтиёрида қоладиган фойда суммасидан тўланадиган даромадлар дивидендларга тенглаштирилади .\nБунда Молия вазирлиги ва ДСҚ ахборот хабарининг 2-бандида илгари СКнинг 2007 йилдаги таҳрирининг 179-моддаси 6-банди билан белгиланган имтиёз 1 апрелга қадар амал қилиши кўрсатилган. Демак, агар хусусий корхона мулкдори 2019 йил учун фойдани ва ўтган йиллар учун жамғарилган фойдани тақсимлаб, уни 2020 йил 31 мартгача тўлашга улгурса, у бу имтиёзни қўллай олади. 1 апрелдан кейин қолган барча тақсимланмаган фойда уни тақсимлаш чоғида дивиденд деб эътироф этилади ва 5% миқдорда дивиденд солиғи солинади .\nЭнди бу имтиёзни солиқ ҳисоботида қаерда акс эттиришни кўриб чиқамиз.\nБуни одатдаги ЖШДС ва ижтимоий солиқ ҳисоб-китобини тўлдириш учун шаклда бажариш нотўғри бўлади, чунки “солиқлар ва бошқа мажбурий тўловларни тўлаганидан кейин мулкдор ихтиёрида қоладиган фойда суммаси” энди “дивидендлар” тушунчасига тўғри келади. 012-сатр “Меҳнатга ҳақ тўлаш билан боғлиқ бўлмаган даромадлар” (Ҳисоб-китобга 6-илованинг 4-графаси) номида “дивидендлар ва фоизлардан ташқари” дейилган.\nШу тариқа, агар хусусий корхона мулкдори ўз фойдасини тақсимлаб, 2020 йил 1 апрелга қадар уни олса, буни имтиёзни кўрсатган ҳолда Дивидендлар ва фоизлар тарзида тўланадиган даромадлардан олинадиган солиқ ҳисоб-китобида (10202_4) акс эттириши лозим.\nҲисоб-китоб шакли ва унга иловани тўлдириш намунасига қаранг.


Амнести Интернейшнл ёки Халқаро амнистия ташкилоти Ўзбекистон Президенти Ислом Каримовни ўлим жазосини ижро этишни дарҳол тўхтатишга чақирмоқда.\n07 март 2021, Тошкент вақти: 23:28\nПрезидент Каримов ўтган душанба куни ўлим жазосини бекор қилиш ҳақида фармон чиқарган эди. Бироқ бу фармон 2008 йилнинг январигача кучга кирмайди.\n“Ўзбекистон президентининг 3 йилдан кейин ўлим жазосини бекор қилиш ҳақида қарор чиқаргани ижобий қадам, албатта. Бироқ унгача нима бўлади? Биз ўлим жазосини бекор қилиш сари қўйилган ҳар бир қадамни олқишлаймиз, бироқ президент Каримов ўлимни дарҳол бекор қилганида улуғ иш бўлар эди”, - дейди Амнести Интернейшнл вакили Лидия Роял.\nШунингдек, Роялга кўра, Ўзбекистон ҳукумати ўлимга ҳукм этилган ва қатлни кутаётганлар рўйхатини эълон қилиши лозим.\nЎзбекистон президенти мамлакатда ижро этилаётган ўлим жазоси сони 60 фоизга камайганини таъкиламоқда.\nХалқаро инсон ҳуқуқлари ҳимоячилари эса асл рақамлар икки баробар кўплигини айтмоқда.\nАмнести Интернейшнлга кўра, Ўзбекистон ҳукумати қатл этишлар борасида ишончли статистик маълумотларни эълон қилиши керак.\nЕвропа ва Марказий Осиё мамлакатларида ўлим жазоси фақатгина Ўзбекистон ва Беларусда қўлланади.


Эрон дипломатияга жой бор демоқда\n22 май 2022, Тошкент вақти: 02:11\nЭрон парламенти спикери Али Ларижоний Эрон ядровий дастури атрофидаги вазиятни ҳал этиш учун дипломатик уринишларга ҳануз жой борлигини таъкидлади.\nЛарижонийнинг ушбу баёнотидан бир кун аввал Эрон ҳукумати мамлакатда уранни тўйинтирувчи 10та янги корхона қуриш режасини ошкор қилди.\nБу Эроннинг Атом энергияси халқаро агентлиги томонидан Теҳронга нисбатан қабул қилинган танқидий резолюцияга қилган жавобидир.\nЭрон вице-президенти, мамлакатнинг Атом энергияси ташкилоти раҳбари Али Акбар Солиҳий ҳукуматнинг янги ядровий иншоотлар қуриш тўғрисидаги режасини якшанба куни эълон қилди:\n- Бугун ҳукуматнинг резолюцияга қарши юборган муждаси қатъий жавоб бўлди, биз 10та янги корхона қуришга қарор қилдик. Янги иншоотлар ҳажми ёнилғи ишлаб чиқарувчи Натанц шаҳридаги корхона билан тенг бўлади. Янги турдаги центрифугаларни ишлатишимиз мумкин ва улар кичик ҳудудларга жойлаштирилиши мумкин, деди Али Акбар Солиҳий.\nАйни пайтда АҚШ Эрон ядровий дастури атрофидаги бўҳронни ҳал этиш учун Теҳронга ажратилган вақт тугаб бораётгани хусусида огоҳлантирди.


HRW: «Душанбе Афғонистондаги инқирозни баҳона қилиб, мамлакатда инсон ҳуқуқлари бузилишига эътибор бермаяпти»\nХалқаро инсон ҳуқуқлари ташкилоти Human Rights Watch (HRW) БМТ ва халқаро ҳамжамиятни Тожикистон расмийларининг мамлакат инсон ҳуқуқларига нисбатан аянчли муносабатига эътибор қаратишга чақирди.\n4 ноябрь куни Тожикистон ҳукумати Женевада БМТ Инсон ҳуқуқлари кенгаши аъзоларига мамлакатдаги инсон ҳуқуқлари аҳволи бўйича ҳисобот тақдим этиши кутилмоқда.\nТожикистон август ойида Афғонистонни эгаллаб олган Толибонга нисбатан яқинда дунё янгиликларининг марказида бўлди, дейилади HRW ташкилоти 1 ноябрь куни эълон қилган баёнотида. Тожикистон ҳукумати аввалроқ Толибон бошқарувини тан олмаслигини эълон қилган эди. Тожикистон президенти Имомали Раҳмон БМТ Бош Ассамблеясининг 76 сессиясида сўзлаган нутқида Афғонистонда умумий аҳолининг қарийб 46 фоизини ташкил этувчи афғон тожикларини ўз ичига олувчи инклюзив ҳукумат тузиш зарурлигини маълум қилди.\nҲуқуқ фаолларининг фикрича, Тожикистоннинг бундай позицияси мамлакатнинг ўзида инсон ҳуқуқлари бузилишига эътибор бермаслик учун асос бўла олмайди.\n«Ягона мухолифат ташкилоти Тожикистон Ислом Уйғониш партияси (ТИУП) 2015 йилда таъқиқланганидан сўнг, Тожикистон ҳукумати юзлаб сиёсий фаоллар, журналистлар ва ҳуқуқшуносларни қамоққа ташлади. Расмийлар ўз мухолифлари ва диссидентларини, шунингдек, мамлакат ичидаги оилаларини доимий равишда таъқиб қилиб, мустақил матбуотга босим ўтказмоқда. Ташкилотга қамоқхоналардан қийноқлар ва шафқатсиз муомалалар ҳақида мунтазам хабарлар келиб туради», — дея қайд этади HRW.\nБаёнотда айтилишича, яқинда Франция президенти Эммануэл Макрон ва Европа кенгаши раҳбари Шарл Мишел Тожикистон президенти Имомали Раҳмонни қабул қилган. Сиёсатчилар минтақавий хавфсизлик ва Афғонистондаги вазиятни, шунингдек, Тожикистоннинг Афғонистондаги ролини муҳокама қилдилар, аммо Раҳмон ҳукуматидаги мухолифатнинг шафқатсизларча бостирилиши ва инсон ҳуқуқларининг қўпол бузилиши масаласига тўхталишмади, дейди ҳуқуқ фаоллари.\nHRW Тожикистоннинг Женевада инсон ҳуқуқлари бўйича миллий ҳисоботини тинглаш ушбу мамлакатдаги «инсон ҳуқуқлари инқирози»ни муҳокама қилиш учун янги имконият яратишини таъкидлайди. «Бу Бирлашган Миллатлар Ташкилотига аъзо давлатлар учун тожик расмийларига Афғонистондаги инқироздан мамлакатда инсон ҳуқуқларининг қўпол бузилишига эътибор бермаслик учун баҳона сифатида фойдалана олмаслигини тушунтириш учун имкониятдир», — дейилади баёнотда.\nТожикистон охирги марта 2016 йилда БМТ Инсон ҳуқуқлари кенгаши аъзоларига мамлакатда инсон ҳуқуқларига риоя этилиши ҳақида ҳисобот берган. Ўшандан бери, HRW қайд этишича, Тожикистонда инсон ҳуқуқлари билан боғлиқ вазият ёмонлашган.\nХалқаро инсон ҳуқуқлари ташкилотлари Тожикистондаги инсон ҳуқуқлари аҳволини тез-тез танқид қилади. Расмийлар ҳуқуқларнинг бузилиши фактларини ё инкор этадилар ёки халқаро ташкилотлар тавсияларини бутунлай эътиборсиз қолдирадилар.


Россия бўйлаб совет диктатори Иосиф Сталин қирғини қурбонлари хотирланмоқда\n29 октябрь куни “Мемориал” ташкилоти Москванинг Соловецкий тоши ёдгорлиги олдида хотира маросими уюштирди. Ҳалок бўлганлар қариндошлари, инсон ҳуқуқлари фаоллари ва бошқалар қатл этилган 40 мингга яқин москваликни хотирлашди.\nСталин бошлаган “Катта террор” 1937-38 йилларда тақрибан 1 миллион одамнинг ёстиғини қуритган.\n“Мемориал” ташкилоти Сталин қирғинларини хотирлаш маросимини 2006 йилдан бери ҳар йили ўтказиб келади. Маросим КГБ қароргоҳи бўлган, ҳозирда унинг давомчиси Федерал хавфсизлик хизмати эгаллаган бино яқинида ўтказилади.\nМаросим иштирокчилари “Мемориал” ташкилотининг Карелиядаги бўлими етакчиси Юрий Дмитриев озодликка чиқарилишини талаб қилди.\nДмитриев узоқ йиллардан бери Совет ҳокимияти жиноятларини фош қилиш билан шуғулланиб келади. Унга боқиб олган қизига жинсий тажовузкорлик қилиш айблови қўйилган. Аммо фаолнинг ўзи ва унинг тарафдорлари бу айбловларга Дмитриев Кремлнинг Совет ҳукуматини олқишлашга қаратилган саъй-ҳаракатларига қарши чиққани сабаб бўлганига ишонади.


Чақалоғини ҳожатхонага ташлаган аёл: «Боланинг отаси...\n09.07.2019 17:02 0 5169\nИнтернетда Сурхондарё вилоятининг Денов туманидаги бозор ҳожатхонасига ташлаб кетилган янги туғилган чақалоқ топиб олингани ҳақидаги видео тарқалди. Унда шифокорлар, ИИБ ходимлари ва бошқалар чақалоқни жонлантиришга уринаётгани тасвирланганди.\nЯнги туғилган чақалоқ 2 июль куни Денов туманидаги «Лолазор» буюм бозори ҳудудидаги ҳожатхонадан топилган. Ҳозирда чақалоқ Денов марказий шифохонасининг туғруқ бўлимида, шифокорлар назорати остидадир. Айбдор онага нисбатан эса туман прокуратураси иш очган.\n«Давр» информацион дастурига интервью берган аёл боласини нега бу кўйга солганини изоҳлади. Унга кўра, у бозорга келганида дард тутган ва боласини дунёга келтирган. Боланинг овози чиқмагани ва уни ўлик деб ўйлаб ҳожатхонага ташлаганини айтган.\n«Боланинг отаси билмайди, у Россияга кетиб қолган», дейди аёл.\nСурхондарё Денов чақалоқ\nҲодиса 07/01, 14:10\nОҳангаронда она уч ойлик чақалоғини сотаётганда қўлга тушди\nҲодиса 30/12, 10:00\nДеновдаги ҳодисада 2 киши ҳалок бўлди


Янги Ўзбекистон кўчаси бўйлаб уй-жойлар ва меҳмонхоналар қад ростлайди - 07.04.2022, Sputnik Ўзбекистон\nЯнги Ўзбекистон кўчаси бўйлаб уй-жойлар ва меҳмонхоналар қад ростлайди\nБиноларда 1 миллион 700 минг квадрат метр савдо ва хизмат кўрсатиш майдони бўлади. Бунинг негизида 14 мингдан ортиқ иш ўрни ташкил этилади. 07.04.2022, Sputnik Ўзбекистон\nТОШКЕНТ, 7 апр — Sputnik. Тошкентда Янги Ўзбекистон кўчаси бўйлаб 610 гектар майдонда уй-жойлар, меҳмонхоналар, кинотеатр, ресторанлардан иборат замонавий мажмуалар қурилади. Бу ҳақда давлат раҳбари матбуот хизмати хабар бермоқда. Президент Шавкат Мирзиёев қурилиш лойиҳалари тақдимоти билан танишди.Давлат раҳбари аввало Янги Ўзбекистон кўчаси бўйлаб қад ростлайдиган уй-жойлар ва меҳмонхоналар лойиҳа макетини кўздан кечирди.Президент лойиҳани маъқуллади. Уйларни энергия тежамкор қилиб қуриш, иссиқ ва совуқда мўътадил бўлишини таъминлаш бўйича тавсиялар берди. Иш ўринларини кўпайтиришга алоҳида эътибор қаратиш зарурлиги таъкидландҲисоб-китобларга кўра, биноларда 1 миллион 700 минг квадрат метр савдо ва хизмат кўрсатиш майдони бўлади. Бунинг негизида 14 мингдан ортиқ иш ўрни ташкил этилади.Шунингдек, ушбу кўчада жойлашган "Тошкент-Шарқий" аэропорти инфратузилмасини ривожлантириш, йўловчилар учун замонавий шароитлар яратиш чоралари ҳам белгиланди.Президент кўрсатмалари асосида қайта ишланган “Маҳалла марказлари барпо этиш” лойиҳасининг тақдимоти ҳам бўлиб ўтди. Айтилишича, бундай марказларда стадион, ўйин майдончалари, кутубхона, компьютерхона, ошхона, ҳаммом ва бошқалар бўлади.Маҳалла ва нуронийларни қўллаб-қувватлаш вазирлиги таклифи асосида ушбу марказлар жойини аниқлаш вазифаси қўйилди.Маълумки, 2025 йилда Тошкент шаҳрида Ёшлар ўртасидаги Осиё ўйинлари ўтказилиши режалаштирилган. Бу нуфузли мусобақа учун пойтахтимизнинг Яшнобод туманида Олимпия шаҳарчаси қурилиши лойиҳалаштирилган.Лойиҳага кўра, шаҳарча марказида олимпия стадиони, унинг икки ёнида ёпиқ спорт мажмуалари, сув спорти саройи, машғулот майдончалари, эшкак эшиш ҳавзаси барпо этилади. Маъмурий бино, ётоқхона, музей ва хўжалик объектлари ҳам қурилади.Тошкент шаҳрида хизматлар соҳасини ривожлантириш, жумладан, ерусти метроси остидаги бўш ер майдонларида янги хизмат кўрсатиш ва савдо нуқталарини ташкил этишга қаратилган лойиҳалар кўриб чиқилди.Тақдимотда Самарқанд туризм марказида олиб борилаётган бунёдкорлик ишлари ҳақида ҳам ахборот берилди.\nтошкент, қурилиш, шавкат мирзиёев\n© Пресс-служба президента УзбекистанаШавкат Мирзиёев ознакомился с несколькими строительными проектами в Ташкенте и Самарканде,\nБиноларда 1 миллион 700 минг квадрат метр савдо ва хизмат кўрсатиш майдони бўлади. Бунинг негизида 14 мингдан ортиқ иш ўрни ташкил этилади.\nТОШКЕНТ, 7 апр — Sputnik. Тошкентда Янги Ўзбекистон кўчаси бўйлаб 610 гектар майдонда уй-жойлар, меҳмонхоналар, кинотеатр, ресторанлардан иборат замонавий мажмуалар қурилади. Бу ҳақда давлат раҳбари матбуот хизмати хабар бермоқда.\nПрезидент Шавкат Мирзиёев қурилиш лойиҳалари тақдимоти билан танишди.\nДавлат раҳбари аввало Янги Ўзбекистон кўчаси бўйлаб қад ростлайдиган уй-жойлар ва меҳмонхоналар лойиҳа макетини кўздан кечирди.\nЛойиҳага асосан, бинолар тўрт қаватли, тўрт хил дизайнда бўлади. Биринчи қаватда савдо ва хизмат кўрсатиш муассасалари фаолият юритади. Юқори қаватларда хонадонлар ёки меҳмонхоналар бўлади. Кўча бўйида пиёда ва велосипед йўлаклари, ерости ва ерусти йўллари барпо этилади.\nПрезидент лойиҳани маъқуллади. Уйларни энергия тежамкор қилиб қуриш, иссиқ ва совуқда мўътадил бўлишини таъминлаш бўйича тавсиялар берди. Иш ўринларини кўпайтиришга алоҳида эътибор қаратиш зарурлиги таъкидланд\nҲисоб-китобларга кўра, биноларда 1 миллион 700 минг квадрат метр савдо ва хизмат кўрсатиш майдони бўлади. Бунинг негизида 14 мингдан ортиқ иш ўрни ташкил этилади.\nШунингдек, ушбу кўчада жойлашган "Тошкент-Шарқий" аэропорти инфратузилмасини ривожлантириш, йўловчилар учун замонавий шароитлар яратиш чоралари ҳам белгиланди.\nПрезидент кўрсатмалари асосида қайта ишланган “Маҳалла марказлари барпо этиш” лойиҳасининг тақдимоти ҳам бўлиб ўтди. Айтилишича, бундай марказларда стадион, ўйин майдончалари, кутубхона, компьютерхона, ошхона, ҳаммом ва бошқалар бўлади.\nМаҳалла ва нуронийларни қўллаб-қувватлаш вазирлиги таклифи асосида ушбу марказлар жойини аниқлаш вазифаси қўйилди.\nМаълумки, 2025 йилда Тошкент шаҳрида Ёшлар ўртасидаги Осиё ўйинлари ўтказилиши режалаштирилган. Бу нуфузли мусобақа учун пойтахтимизнинг Яшнобод туманида Олимпия шаҳарчаси қурилиши лойиҳалаштирилган.\nЛойиҳага кўра, шаҳарча марказида олимпия стадиони, унинг икки ёнида ёпиқ спорт мажмуалари, сув спорти саройи, машғулот майдончалари, эшкак эшиш ҳавзаси барпо этилади. Маъмурий бино, ётоқхона, музей ва хўжалик объектлари ҳам қурилади.\n"Бу мажмуа халқимизга, ёшларимизга мулк бўлиб қолади. Шунинг учун биринчи ўринда сифат", - деди президент.\nТошкент шаҳрида хизматлар соҳасини ривожлантириш, жумладан, ерусти метроси остидаги бўш ер майдонларида янги хизмат кўрсатиш ва савдо нуқталарини ташкил этишга қаратилган лойиҳалар кўриб чиқилди.\nТақдимотда Самарқанд туризм марказида олиб борилаётган бунёдкорлик ишлари ҳақида ҳам ахборот берилди.


ОАВ: Венесуэлада намойишчиларга қарши мерганлардан фойдаланишмоқчи\n12:08 / 20.05.2017\nВенесуэладаги юқори лавозимли ҳарбийлар мамлакат ҳукумати сиёсатига қарши норозилик намойишларида иштирок этаётганларга қарши курашда мерганлардан фойдаланиш бўйича тайёргарлик кўришга топшириқ берган. Бу ҳақда El Nuevo Herald хабар бермоқда. Нашр аудиоёзувларни тақдим этган, унда Венесуэла минтақавий қўмондонлиги учрашувидаги мулоқот ёзиб олинган.\nТаъкидланишича, мерганлардан фойдаланиш ҳақидаги буйруқни армия генерали Хосе Рафаэль Торреальба Перес берган. Ёзиб олинган суҳбатда ҳарбийлар намойишчиларга қарши мерганлардан фойдаланиш қонунга қанчалик тўғри келиши ва шундан сўнг юз берадиган эҳтимолий таҳдидларни ҳам муҳокама қилган.\nНашр маълумотига кўра, учрашувда армия, ҳарбий-ҳаво кучлари ва Венесуэла миллий гвардияси вакиллари иштирок этган ҳамда у тахминан уч ҳафта аввал мамлакат шимоли-ғарбидаги Баркисимето шаҳридаги ҳарбий базада бўлиб ўтган.\n«Мерганлар билан ишлайдиган шахсларни тайёргарликдан ўтказа бошланг, бунда биринчи бўлиб руҳий ва жисмоний синовлардан фойдаланинг», - деган Торреальба аудиоёзувда.\nУнинг сўзларига кўра, «биз мерганларни қўйишга мажбур бўладиган вақт келади, ҳамда мен бу ҳолатга тайёр бўлишимни истайман».\nМанбанинг билдиришича, ёзувдаги овоз айнан шу генералга тегишли.\nБу маълумотлар Венесуэла ҳарбийларининг, намойишчиларга нисбатан ўқ отар қуролдан ҳеч қачон фойдаланмаганликлари ҳақидаги баёнотларига зид келади.\n«Биз ўқ отар қуроллардан фойдаланмаймиз. Бизда шундай вазиятларда милтиқ, тўппонча ёки пулемётлар йўқ», - дея айтиб ўтганди мамлакат мудофаа вазири Владимир Лопес аввалроқ.\nЭслатиб ўтамиз, Венесуэлада жорий йилнинг 4 апрелидан бошлаб мамлакат ҳукумати ва унинг етакчисига қарши оммавий кўча намойишлари бўлиб ўтмоқда. Сўнгги маълумотларга кўра, 35 киши ҳалок бўлган. Намойишлар Олий суднинг мамлакат парламенти ҳокимиятини чеклаш ҳақидаги қароридан сўнг бошланди.


Илҳом Мўминжонов: “Ўзгаришлар ўз самарасини берди”\n“Навбаҳор” – “Қизилқум” жамоалари ўртасидаги учрашувдан кейинги матбуот анжуманинг иккинчи қисмида “Навбаҳор” бош мураббийи Илҳом Мўминжонов ва жамоа ярим ҳимоячиси Остон Ўрунов иштирок этиб, журналистларнинг саволларига жавоб беришди.\nИлҳом Мўминжонов (“Навбаҳор” бош мураббийи): - Ассалому алайкум! Аввало жамоамиз мухлисларини бугунги қийин ғалаба билан табриклайман. Шогирдларим бугун кўрсатмаларимни тўлиқ равишда адо этиб, таркибимиздаги асосий 3 нафар футболчимизнинг йўқлигини билдиришмади ва ўз иродаларини намойиш этиб, ғалаба қозонишга муваффақ бўлишди.\nЎринбосарлар таркибидан маҳаллий футболчиларни асосий таркибга жалб этиш борасида тўхталадиган бўлсам, ёшлар жамоамизнинг ўз мураббийи бор – Шуҳрат ака Қорабоев. Биз бу мутахассисга тўлиқ ишонамиз. Шуҳрат ака ёш футболчиларни тарбиялаб, асосий таркибга етказиб бермоқда ва ёшлар таркибидан янги ўйинчилар 2-даврада ва келаси йили секин-аста асосий таркибдан жой олишади, деган умиддаман.\nБиз ҳар бир учрашувда рақибга ва ўйиннинг қандай кечишига қараб, таркибда ўзгаришларни амалга оширамиз. Жиззахдаги ўйинда ўзгаришлар ўз самарасини бермаган, аксинча, 14 дақиқа ичида ўз дарвозамиздан 3та тўп олиб чиққандик. Бугунги баҳсда эса ўзгаришлар ўз самарасини берди.\nҲозирча шу таркиб билан трансфер ойнаси очилгунча ўйнаб турамиз ва у ёғини вақт кўрсатади.\nАлбатта, изланишда ва ишлашда давом этамиз ва сафардаги кучли рақибларга қарши кечадиган баҳсларда ҳам зафар қучиб, мухлисларни хурсанд этишга интиламиз.\nОстон Ўрунов 17 ёшда ва унинг ёрқин ўйинлари ҳали олдинда, Худо хоҳласа!\nОстон Ўрунов (“Навбаҳор” ярим ҳимоячиси): - Бугунги ўйинда мураббийларимизнинг кўрсатмаларига тўлиқ амал қилган ҳолда, зафар қучиб, мухлисларимизни хурсанд этдик.


Акмал Ортиқов: "Мухлислардан узр сўрайман" » Скачать музыку бесплатно новинки музыки 2016-2017\nАкмал Ортиқов: "Мухлислардан узр сўрайман"\nКомментариев: 0 Просмотров: 130 Дата: 16-03-2016, 09:43 Куни кеча Фарғонада бўлиб ўтган водий дербисида вакилларимиз мағлубиятга учраган эди.Ўйиннинг 21-дақиқасида "Нефтчи" футболчиси Умид Қодировнинг майдон марказидан оширган тўпини Шерзод Ҳакимов гол билан якунлаганди. Ўша вазиятда "Навбаҳор" посбони Акмал Ортиқов тўпга чиқишда хатоликка йўл қўйганди. Шунинг оқибатида "лочинлар" мағлуб бўлишди.Сайтимиз вакили билан боғланган Акмал Ортиқов мухлислардан узр сўради:- "Водий дербиси"да жамоамиз ғалаба учун майдонга тушганди. Вазиятлар бўлди футболчиларда, лекин улардан фойдалана билмадик. Ўтказиб юборилган голда барча айбни ўз зиммамга оламан. Мен хато қилдим. Фарғонага борган минглаб мухлислар олдида қийин вазиятда қолдим. Бунинг учун барча мухлисларимиздан узр сўрайман. Кейинги учрашувларда ўз айбимни юваман - дейди "Навбаҳор" дарвозабони Акмал Ортиқов.Дарвозабонимизнинг ўз айбини тан олиши яхши, албатта. Галдаги баҳсларда нафақат Ортиқовдан, балки бутун жамоадан яхши ўйинлар кутиб қоламиз! - деб хабар бермоқда Stadion.uz нашри.


Русланбек Давлетов: Муаммоларимизни тан оламиз ва уларнинг ечимлари устида халқаро ҳамжамият билан бирга ишлашга тайёрмиз\nБош саҳифа > Русланбек Давлетов: Муаммоларимизни тан оламиз ва уларнинг ечимлари устида халқаро ҳамжамият билан бирга ишлашга тайёрмиз\nЎзбекистон Адлия вазири Русланбек Давлетов Tashkent Law Spring халқаро юридик форуми очилишида сўзга чиқиб, ижтимоий-иқтисодий ислоҳотлар йўлига кирган мамлакатимиз олдида турган ҳуқуқий муаммолар ҳамда бу борадаги асосий вазифаларни санаб ўтди:\n– Бугун Ўзбекистон катта баҳорни қарши оляпти. Tashkent Law Spring – бу юртимизга келган баҳор. Форумнинг аҳамияти шундаки, бутун халқаро жамиятга очиляпти Ўзбекистон. Мингдан ортиқ иштирокчи шу мақсадда йиғилган, 40 дан ортиқ давлатдан вакиллар келган. Натижа, албатта, биз ўйлагандан юқори бўлади. Юртимиз жадал ривожланиш йўлидан кетаётган бир вақтда қонун устуворлиги биз учун энг муҳим масала. Ўйлаймизки, асосий тадбирдан ташқари, юртимизнинг қадимий шаҳарлари, буюк Самарқанд Бухоро ва Хива саёҳатидан ҳам яхши таассуротлар оласиз.\nҲурматли форум иштирокчилари! Бугун жамиятимизни янгилаш, унинг демократик асосларини мустаҳкамлаш борасидаги саъй-ҳаракатлар ҳақида сўз юритар эканмиз, биз бу жараёнда муаммодан холимиз, деган фикрдан йироқмиз. Чунки модернизация ва трансформация жараёнига халақит бераётган, йиллар давомида ечилмасдан келаётган турли хил муаммолар ҳозирги кунда мавжуд, ҳуқуқий таҳдидлар ҳануз сақланмоқда. Бу ҳақида биз очиқ-ойдин гапиришга, халқаро ҳамжамият билан уларнинг ечимлари устида ишлашга тайёрмиз.\nРухсат берсангиз, бугунги кунда Ўзбекистон олдида турган ҳуқуқий вазифалар ҳақида сўз юритсам, ва биз ишлайдиган энг устувор йўналишлар бўйича фикр алмашсам.\nБиринчидан, бу бугунги кундаги қонунлар ижросидир. Муҳтарам Президентимиз ташаббуси билан ишлаб чиқилган Ҳаракатлар стратегияси доирасида 90 та қонун, 2000 га яқин қарор ва фармонлар қабул қилинган. Бугунги кунда энг долзарб масала – бу уларни амалда татбиқ этиш.\nИккинчидан – бу инвестиция соҳаси. Инвестицияларсиз Ўзбекистон ривожланмаслигини тан оламиз. Бунинг учун эса муҳит яратиш керак. Бунда юристларга катта масъулият юкланади. Қабул қилинаётган қарорлар барқарорлиги, келаётган инвестор уни нима кутаётганини билиши ва ҳар қандай давлат органининг бу мақсадда бирлашиши мақсадга мувофиқ. Юз бераётган ўзгаришларга ҳамма гувоҳ: молия-банк, солиқ сиёсати соҳасида, рақамлаштириш бўйича 2030 йилгача давлат дастури ишлаб чиқилди, ҳаттоки ерни хусусийлаштириш биринчи марта қонуний асосга эга бўлади. Бу жараённи секинлаштириб бўлмайди. Бугун муҳит яратсак, эртага бизга инвестор келади.\nУчинчи йўналиш – бу мулк ҳуқуқи. Мулк ҳуқуқини қадрият сифатида қадрлаш керак. Шунинг учун ҳам унинг ҳуқуқий кафолатларини мустаҳкамлаш бўйича чора қабул қилиш жуда муҳим масала.\nТўртинчи масала – меҳнат қонунчилигини либераллаштириш. Чунки бизнинг Меҳнат кодексимиз ўша собиқ Иттифоқ даврида шаклланган концепция асосида бугунги кунгача сақланиб қолган. Унда эса хусусий секторга хос бўлган мослашувчанлик принципи етишмайди.\nБешинчиси – фуқаролик қонунчилиги. Оператив ва хўжалик бошқаруви деган жиҳатларни концептуал томондан ўрганиш лозим.\nОлтинчиси – қишлоқ хўжалиги. Бу соҳага ҳам замонавий бошқарув механизмларини татбиқ қилиш лозим. Бизга кластер деган институт кириб келди. Буларнинг ҳаммасини ҳуқуқий томондан тартибга солиш муҳим масала бўлиб қолмоқда.\nШу жумладан, суд-ҳуқуқ тизимини такомиллаштириш ҳам алоҳида аҳамият касб этади. Биз бу борада кўмакчи бўлиб қоламиз. Бундан ташқари, тобора шиддат билан ривожланиб келаётган интернетдаги муносабатларни тартибга солиш (блокчейн) бўйича илк изланишларни бошладик. Қолаверса, биз ҳозирданоқ ўзимизга 15 йилдан кейин Ўзбекистон ҳуқуқ нуқтаи назаридан қанақа бўлиши кераклиги ҳақидаги саволларни беришимиз керак.\n512\tЧоп этиш  PDF \nSource URL: http://insonvaqonun.uz/?q=ruknlar/4743


“Арзон уй”ларнинг нархи кескин ошди. Бунга сабаб нима? | Ўзбекистон ва жахон янгиликлари\n“Арзон уй”ларнинг нархи кескин ошди. Бунга сабаб нима?\nЎзбекистон 11 июль 10:47 1 935\nБугунги кенг миқёсли ўзгариш ва ислоҳотлар натижасида одамларнинг ҳаёти яхшиланиб, келажакка умид ҳисси кучайди, десак муболаға бўлмайди. Айниқса, янги ва арзон уй-жойга эга бўлаётган ёш оилаларнинг қувончи чексиз. Давлатимиз раҳбарининг 2016 йил 22 ноябрдаги “2017-2020 йилларда шаҳарларда арзон кўп квартирали уйларни қуриш ва реконструкция қилиш дастурини амалга ошириш чора-тадбирлари тўғрисида”ги қарори айнан аҳолининг энг эҳтиёжманд қатламини уй-жой билан таъминлашни кўзда тутади.\nБироқ сўнгги икки ҳафта ичида таҳририятга кўплаб юртдошларимиз қўнғироқ қилиб, қурилаётган арзон уй-жойларнинг нархи кескин ошиб кетганидан нозозилигини билдирмоқда. Бунинг сабабларини таҳлил қилиб, одамларнинг дардини жамоатчиликка етказишимизни сўрамоқда. Ана шундай юртдошларимиз орасида Бобур Жонибеков ҳам бор.\n— Хабарингиз бор, Президентимиз қарори билан пойтахтимизнинг Сергели туманида арзон уй-жойлар қурилмоқда, — сўз бошлади у. — Мен ҳам ўтган йили навбатга ёзилиб, уй олиш ҳуқуқини қўлга киритган эдим. Йил сўнгида биринчи тўловни ҳам амалга оширдим. Унда квартиранинг бир метр квадрати учун 2 миллион 841 минг сўмдан ҳисоблаб, жами 48 миллион сўм бошланғич бадал тўлаганман. Бу тўловни амалга ошириш учун ойлигимдан орттириб йиққаним урвоқ ҳам бўлмади. Таниш-билишлардан қарз кўтаришга тўғри келди. Ҳартугул, ўз уйим бўлса, ижара пули тўламасам, қутулиб кетарман, деб ўйлагандим. Аммо чучварани хом санаган эканман.\n— Нима, уйни бермайдиган бўлдими?\n— Йўқ, муаммо умуман бошқа томонда. Яқинда бизга янги хабар келди. Унга кўра, «Ўзшаҳар қурилиш инвест» ИК МЧЖнинг 2018 йил 29 майдаги хатларига асосан, биз олаётган уйнинг нархи 3 миллион 981 минг 697 сўм этиб белгиланибди. Шунинг учун биринчи тўлов нархи ҳам ошиб, қўшимча пул тўлашимиз талаб этилар экан. Кам таъминланган, кўп болали оилалар, ижарада яшаб, кунлик харажатини зўрға қоплайдиганлар шунча пулни қаердан топади?\nДарҳақиқат, Бобурнинг гапларида жон бордай. Ўз номи билан ижтимоий ҳимояга, уй-жойга муҳтож аҳоли учун қурилаётган хонадонларнинг нархи бунчалик кескин ошишининг сабаби нимада? Ҳисоблаб чиқилса, эндиликда бундай уйларнинг бошланғич бадали 100 миллион сўм атрофида бўлади. Нархлар ошгандан кейин нафақат биринчи тўлов, балки олинадиган кредит миқдори ҳам ортади. Қарабсизки, давлат ишида ишлаб, ойликка куни қолган одамлар бундай уйни орзу қилмаса ҳам бўлаверади. Аммо биринчи тўловни тўлаб қўйганларчи? Неча йилдирки сабр билан уйининг битишини интизор кутаётганларчи?\n— Уйларнинг нархи ошиши бўйича бизга тегишли ташкилотдан хат келгани учун аҳолини хабардор қилдик, — дейди Тошкент шаҳар Мирзо Улуғбек тумани ҳокимлиги Иқтисодиёт ва тадбиркорлик масалалари мажмуаси бош мутахассиси Беҳзод Назаров. — Уйларнинг нархларини белгилаш алоҳида комиссия томонидан амалга оширилади. Бунга сабаб қурилиш моллари нархининг ошгани бўлса керак. Таҳлилларга кўра, бу йил қурилиш материаллари нархи 26 фоизга ортган.\nҲокимлик мутасаддисининг берган маълумотига кўра, шу вақтгача туман комиссиясига 2 мингдан ортиқ ариза келиб тушган бўлиб, 1300 таси кўриб чиқилган. Шундан 748 та оилага уй бириктирилди. Уларнинг 238 таси айни пайтда янги уйларига кўчиб ўтиб, яшаб келмоқда. Бу йилги ҳисоб-китобларга кўра, туманнинг уй-жойга муҳтож аҳолиси учун 546 та хонадон ажратилган ва биринчи тўловлар тўланган.\nБу биргина тумандаги аҳвол. Аммо пойтахтнинг жами 11 туманини олиб қарайдиган бўлсак, яна неча минглаб аҳоли арзон уй-жойга эга бўлиш умидида тўловни амалга оширган. Нархларнинг кескин ошиши уларни ҳам ташвишга солгани бор гап. Чунки тўловлар ортгач, тўлов имкониятлари ҳам қайтадан ҳисобланиши керак. Уйга муҳтож бўлган билан уйли бўлиб қолди, дегани эмас. Етарлича маблағингиз бўлмаса, кўчада қолсангиз ҳам, ўн йиллаб ижарама-ижара сарсон юрсангиз ҳам фойдаси йўқ.\nАслида, арзон уй-жойлар нима учун бундай нархда берилади? Бунинг сабаби унда ишлатилаётган қурилиш ашёларининг аксарияти маҳаллий маҳсулотлар эканлигидир. Шунингдек, қурилишда ишлатиладиган техника ва бошқа қурилиш молларига давлатимиз томонидан божхона ва солиқ имтиёзлари берилган. Бу ҳам бинонинг таннархини туширади.\nШундан келиб чиқадиган бўлсак, янги қурилаётган уй-жойлар бошқаларига қараганда арзон, оддий аҳолининг сотиб олишга қурби етадиган даражада бўлмоғи керак. Аммо юқоридаги нархларни кўриб, бошқа турдаги уйлар билан деярли тенглашганига гувоҳ бўляпмиз. Ёки уларга берилаётган имтиёзлар олиб ташландими?\n— Менинг қўшимча пул тўлашга барибир қурбим етмайди, — дейди Бобур суҳбатимиз сўнгида. — Биринчи қилган тўловимни қайтариб олмоқчиман. Аммо шунча кутганим, орзуларимнинг сароб бўлаётганига ачинаман. Яна шунча пул тўплаш учун қанча ишлашим кераклигини ҳисоблаб кўриб, ҳушим бошимдан учади. Бизнинг ҳам дардимизни тинглаб, ечимини топиб бера оладиган бормикан?..\nМасалага ойдинлик киритиш мақсадида «Тошшаҳар қурилиш инвест» билан боғланишга ҳаракат қилдик. Аммо натижа чиқмади. Маълумот марказидан олган телефон рақамларини ҳеч ким кўтармади. Шундан сўнг Тошкент шаҳар ҳокимлигига хат йўлладик. Ҳокимликдан жавоб келгач, масалага яна батафсил қайтамиз. Ҳозирча эса мутасадди ташкилотлар масалага ўз муносабатини билдириб, Президентимизнинг хайрли ташаббуслари асосида ушалаётган орзулари армонга айланаётган минглаб одамларнинг дардини тўғри англашига умид қилиб қоламиз.\n“Жамият” газетасининг 2018 йил 6 июль сонидан олинди.


Автомашинага “707” давлат рақамини олиб беришни ваъда қилган фирибгар ушланди\n13:24 / 12.06.2017\nТаассуфки, айнан шу кеча кундузда фуқароларимиз орасида бировни алдаш, ишонтириш орқали унинг мол-мулкини қўлга киритаётган, “ишга жойлаштираман, ўқишга киритаман, машина ёки уй сотиб олишингизда кўмаклашаман, чет элга ишга юбораман каби ваъдалар бериб, ишонувчан ва содда одамларимизнинг қулоғига бир зумда “лағмон илиб”, уларнинг жабрланиб қолишларига сабабчи бўлаётган фирибгар кимсалар сафи кенгаймоқда.\nБухоро ИИБнинг хабар беришича, Ғиждувон туманида яшовчи, 1989 йилда туғилган, автомашиналарни тузатиш билан шуғулланувчи Н.Имомқулов эгаллаган ҳунари ортидан топаётган даромадига қаноат қилмай, нафс гирдобига тушиб қолиб фирибгарлик жиноятига қўл уради. Г.Наримонова “Спарк” русумли автомашина сотиб олганлигидан сўнг унинг ёғ-мойларини алмаштириш учун “қўли гул” устанинг олдига олиб боради. Ҳали давлат рақамига эга бўлмаган янги автомашинага чиройлироқ давлат рақами олиш керак, албатта! Устахонада шу ҳақда гап бошланиши биланоқ Н.Имомқулов Г.Наримонованинг ишончига кириш йўлларини қидира бошлайди. Унинг вилоят ИИБ ЙҲХБда таниш “акахон”лари борлигини, улар орқали қисқа муддатда хохлаган давлат рақамини олиб бериши мумкинлигини айтиб ишонтиради. Улар бир зумда “ака-сингил киришиб” Г.Наримонованинг автомашинасига “707” давлат рақамини олишга ҳам келишиб улгурадилар. Бунинг учун олдиндан “акахон”ларга давлат рақамини олишнинг “шапка”сини ҳам келишиб олган фирибгар уста 400 АҚШ доллари ва Г.Наримонованинг пластик карточкасидаги 1.746.450 сўм пулларни қўлга киритади.\nАммо, Бухоро вилояти ИИБ ходимлари томонидан ўтказилган тадбир давомида, Н.Имомқуловнинг фирибгарлик жиноят фош этилиб, унинг Г.Наримоновани алдаб қўлга киритган “ўлжаси” тегишли тартибда ҳужжатлаштириб олинди. Ушбу ҳолат юзасидан Н.Имомқуловга нисбатан Ўзбекистон Республикаси Жиноят Кодексининг 168-моддаси 1-қисми билан жиноят иши қўзғатилди.\nТошкентда ўзганинг автомашинасини эҳтиёт қисмларга бўлиб сотиб юборган фирибгар ушланди\n14:22 / 10.04.2018\n09:45 / 10.03.2018


Кличева Оля Бахтияровнанинг фалсафа доктори (PhD) диссертацияси ҳимояси ҳақида эълон > Chop qilish > OAK\nКличева Оля Бахтияровнанинг\nII. Тадқиқотнинг мақсади: Bombyx mori О-карбоксиметилхитозанини синтез қилиш, карбоксиметиллаш реакциясининг хусусиятларини, молекуляр-массавий характеристикаларини ҳамда биологик фаолликларини аниқлашдан иборат.\nBombyx mori О-карбоксиметилхитозанини синтез қилишнинг мақбул шароитлари ишқор концентрацияси, алкилловчи агент нисбати, реакция ҳарорати ва давомийлигини ўзгартирган ҳолда кинетик параметрлари реакция тезлиги ва активланиш энергияси аниқланган;\nилк бор КМХЗнинг фазовий ва электрон тузилиши HyperChem 8.0 дастури ёрдамида молекуляр моделлаштириш асосида хитозаннинг О-карбоксиметиллаш реакция механизми аниқланган;\nО-карбоксиметилхитозан намуналарини олиш жараёнида алмашиниш даражаси ва сувда эрувчанлик хоссаларини бошқариш шароитлари асосланган;\nвискозиметрия ва тезлик седиментацияси методлари орқали хитозан асосида олинган сувда эрувчан О-карбоксиметилхитозаннинг молекуляр-массавий тавсифлари исботланган.\nBombyx mori хитозанини биологик фаол ва ўсишни бошқариш таъсирига эга бўлган сувда эрувчан полисахаридлар олган ҳолда алкиллаш реакцияларини тадқиқ қилиш бўйича олинган натижалар асосида:\nО-карбоксиметилхитозан препаратининг ўсишни бошқарувчи хусусиятларини аниқлаш учун амалиётда Зафаробод тумани «Тоштемир ота» фермер хўжалигида АН-Баёут-2 навини ғўза уруғларини капсулалашда жорий этилган (Қишлоқ ва сув хўжалиги вазирлигининг 2017 йил 14 ноябрдаги 02/20-587-сон маълумотномаси). Натижада қўлланилган карбоксиметилхитозан препарати пахта ҳосилининг назоратга нисбатан 4–5% ортганлигини аниқлаш имконини берган;\nпахтанинг С-6524, Бухоро-6, Наманган-77 селекция навлари чигитларига ишлов бериш учун карбоксиметилхитозандан фойдаланилган (Қишлоқ ва сув хўжалиги вазирлигининг 2017 йил 14 ноябрдаги 02/20-587-сон маълумотномаси). Натижада чигитнинг бир текис униб чиқиш ва юқори пахта ҳосилдорлигига эришиш имконини берган;\nполисахаридларни модификациялаш жараёни учун КХА 9-047 рақамли «Ғўза уруғларини капсулалашда янги биополимер композицияларини қўлланилишини ишлаб чиқиш» мавзусидаги лойиҳада хитозан ва унинг ҳосилалари асосидаги препаратларни қўллашнинг мақбул ва чегаравий меъёрлари ишлаб чиқилган ва экишдан олдин ишлов бериш учун ишлатилган карбоксиметилхитозаннинг самарадорлигини аниқлашга қўлланилган (Фанлар академиясининг 2017 йил 29 ноябрдаги 4/1255-2542-сон маълумотномаси). Натижада хитозан асосидаги полимер препаратлар ўсимликларнинг ўсиши ва ривожланишига рағбатлантирувчи таъсир қилишини аниқлаш имконини берган.


Айни варақда референдум воситасида лавозимдаги умри узайтирилаëтган Ислом Каримов шаънига мақтовлар ëғдирган мақолалар ўрин олган.\nАйни газетанинг 23 мартдаги сонида эса умумхалқ референдумидаги овоз бериш варақасининг намунаси берилган.\nВарақада “Сиз Ўзбекистон президенти ваколатларини 1997 йилдан 2000 йилга қадар узайтиришга розимисиз?” деган савол қўйилган. Тартибга кўра, бу варақага қалам текизмай қутига ташланса, розилик аломати бўлар экан.\nАйни саҳифада Каримовга бағишланган “Келажагимизнинг ишончли кафолати” деган каттагина мақола чоп қилинган. Газета муаллифлари референдумни “Демократиянинг олий маҳсули” дея тарифлашган.\nРеферендум ўтиб бўлганидан кейин 28 март куни чоп қилинган “Халқ сўзи” Каримовнинг фотосини чоп қилиб, “Эл ишончи – олий мукофот” деган сарлавҳани манжетга чиқарган.\nШундан бери ўтган ва муқобил сайлов экани иддао қилинган президентлик сайловларида Каримов яна осонлик билан ўз курсисида қолишга муваффақ бўлди.\nХалқаро кузатувчилар бу сайловларнинг биронтаси ҳам эркин ва демократик сайловлар бўлмаганини айтишади.\nЎзбекистон Конституциясининг 90-моддасига мувофиқ, бир шахс президентлик лавозимига икки мартадан ортиқ сайланиши мумкин эмас.


ТОШПУЛАТ РАХМАТУЛЛАЕВ СОГДИАНА: Соғлиқ – миллат бойлиги!\nЎз соғлигига бепарво бўлган одамни ўзига нисбатан жиноят содир этган киши билан тенглаштириш мумкин. Аслида, ҳар бир шахснинг соғлиги фақат унинг бойлиги бўлиб қолмасдан, миллатнинг, бутун давлатнинг бойлиги, мулки десак, хато қилмаган бўламиз. Чунки ҳар томонлама соғлом бўлган миллатгина қудратли бўла олади. Фуқаролари соғлом мамлакатгина фан, техника, иқтисодиёт, маданият, спорт ва бошқа соҳаларда улкан ютуқларни қўлга киритиши мумкин.\nБуни яхши англаган ҳолда бутун дунёда тиббиёт тизимини ривожлантириш учун катта эътибор қаратилмоқда. Шу туфайли соҳа ходимлари сони ортмоқда, касалхоналар ва ҳар хил даволаш муассасалари кўпаймоқда, янгидан-янги дори-дармонлар ишлаб чиқарилмоқда, замонавий техника ва технология тиббиётга кенг жорий этилмоқда.\nДунё тажрибаси шуни кўрсатмоқдаки, амалга оширилаётган ишлар, сарф қилинаётган маблағлар натижасида касалликлар сони ва турли хастликларга чалинаётганлар камайгани йўқ. Шу сабабли ўз соғлигига давлат, врачлар ва умуман соғлиқни сақлаш тизими масъул деб ўйлаётганлар хато қилаётганлигини ҳаётнинг ўзи кўрсатиб турибди.\n“Соғлигимиз ўз қўлимизда” деган сўзларга шунчалик ўрганиб кетганмизки, уларга ҳатто эътибор ҳам қилмаймиз. Уларнинг мағзини чақмаймиз. Аслида кўп асрлик тажриба асосида вужудга келган ушбу ҳикматга таяниб иш юритганимизда, хасталик ҳеч биримизга яқинлашмасди. Бунга амин бўлиш учун кўп нарса керак эмас. Фақат соғлом бўлиш учун интилиб, ҳар биримиз ўз кучимизга, ўз иқтидоримизга ишонсак бўлгани. Айнан ушбу йўналишда ҳаракат қилиб, соғлигимиз ўз қўлимизда эканлигини ўзимизга, атрофимиздагиларга исботлашимиз мумкин.\n“Бизда ҳозиргача айримлар соғлигига эътиборсизлигини оқлаш учун нотўғри бир фикрга ёпишиб олган. Уларча одамнинг ёши ўтиб борган сари турли хасталикларга чалиниши табиий ҳол эмиш, – дейди травматолог-ортопед, тиббиёт фанлари номзоди Шавкат Тўрақулов. – Бу фикрга қўшилиб бўлмайди. Масалан, умуртқа поғонасининг касалликлари, букчайиб юриш қарилик аломати деб ўйлаганлар катта хато қилади. Қарилик бу – касаллик дегани эмас”. Мутахассиснинг уқтиришича, ҳар қандай хасталик соғлом турмуш тарзига эътиборсизлик оқибати, турли хил кундалик юмушлару пул топиш илинжидаги югур-югурлар саломатликдан устун қўйилганлиги натижасидир. Вақт ўтиши билан топган пулимизга саломатликни сотиб олиб бўлмаслигига амин бўламиз. Лекин бу вақтга келиб, кеч бўлганини ҳис этамиз.\nАслида Оллоҳ берган соғлиқнинг қадрига етиб, уни сақлаш ва янада мустаҳкамлаш ўрнига турли бўлмағур одатларимиз билан хасталиклар орттириб оламиз. Бундан ҳам ёмони, бепарволигимиз оқибатида касалликка учраб, вақтида муолажа қилмасдан, тангадай яранинг товоқдай бўлишига йўл қўямиз.\nКундалик ҳаётимизда соғлом турмуш тарзига риоя қилишимиз зарурлиги хусусида гап кетганда, аксарият бу қандайдир мавҳум, бажарилиши оғир бўлган талаблар деган хаёлга боришади. Соғлом турмуш тарзининг икки асосий йўналишини тўғри овқатланиш ва мунтазам равишда жисмоний машқларни бажариб бориш ташкил этади. Улар хусусида алоҳида-алоҳида мақолалар ёзиш ниятим бор. Ҳозир эса саломатлигимизга салбий таъсир этаётган бошқа бир камчилик – бепарволигимиз хусусида сўз юритмоқчи эдим.\nАфсуски, касалликка чалингандан кейин ҳам барча зудлик билан тиббиёт ходимларига мурожаат этади деб бўлмайди. Врачга борган тақдирда ҳам айримлар унинг кўрсатмаларини ё бажармайди ёки чала-чулпа бажариб, кундалик юмушлари орқасидан юраверади. Натижада қимматли вақт йўқотилади ва хасталик чуқур томир отиб кетиши туфайли уни даволаш муддати чўзилади, кўп куч ва маблағ сарфлашга тўғри келади ёки беморга ёрдам беришнинг умуман иложи бўлмай қолади. Келинг, далилларга мурожаат этайлик.\nҚуйидаги ҳаётий фактларни умуртқа поғонаси хасталикларини даволаётган шифокор Ш.Тўрақулов гапириб берди. Вилоят туманларидан бирида яшовчи Марҳабо исмли аёл умуртқалараро диск чурраси оғриғидан букчайиб қолган. Ёши 42да, касби ҳамшира. Оғриқ бундан 6 йил олдин бошланган. Иссиқлик тутиб, турли малҳамлардан суртиб юраверган. Вақт ўтиши билан оғриққа ўрганиб қолган. Шу йилнинг сентябрь ойида оғриқ кучайганда ҳам мутахассисга мурожаат этмаган. Ҳамшира эмасми, шуни ўзи кифоя деб укол қилдирган. Ишини давом эттирган, пахта теримига ҳашарга чиққан. Фақат декабр ойининг бошларида оғриқ ҳаддан ошгандан кейин чидай олмасдан шифокор ҳузарига келган.\nСамарқанд шаҳридан Темур исмли 26 ёшли савдо ходими. Бир йил олдин белида оғриқ сезган. Оғир юк кўтармасдан юрган пайтида оғриқ сустлашган. Даволашни хаёлига келтирмаган. Ўзининг айтишича, духтурга боришга вақти бўлмаган. Фақат яқинда оғриқ зўрайгач, унга чидамасдан врач ҳузурига келган. Томография умуртқалараро диск чуррасини аниқлаган.\nШ.Тўрақуловнинг таъкидлашича, бундай мисоллар жуда кўп. Ўз вақтида даволанмаслик биринчи навбатда беморнинг ўзига зарар. Унинг кўп вақти ва маблағи кетишидан ташқари касалликдан қутулиши оғир кечади ҳамда хасталик узоқ муддатга асорат қолдириши мумкин. “Аслида ҳар қандай оғриқ бу танамизнинг қандайдир муаммо бошланаётганлигидан бизга бераётган хабари саналади, – дейди суҳбатдошим. – Кўпчилик тананинг қайси бир қисмида оғриқ бошланиши билан ундан қутулиш йўлини қидиради. Аслида муаммони ахтариб топиб, уни бартараф этиш лозим. Шунда хасталикни бошланиш нуқтасида тўхтатиш мумкин бўлади”.\nЮқоридида айтилганлардан хулоса шуки, соғлом бўлиш учун ҳар бир шахс ўзида соғлом турмуш тарзига эҳтиёж сезиши ва саломатлиги учун масъул эканлигини чуқур англаши лозим. “Соғайиш шартларидан бири соғайиш хоҳишидир, – деган экан Сенека.\nАвтор: Тошпулат Рахматуллаев на 17:05


“Ўзбекистон металлургия комбинати”га янги раис тайинланди - UzNews.uz\n20 январь, 15:13 949 0\nБош вазир Aбдулла Арипов иштирок этган йиғилишда “Ўзметкомбинат” АЖ раҳбариятининг фаолияти танқидий кўриб чиқилди.\nЖорий йилнинг 20 январь куни “Ўзбекистон металлургия комбинати” акциядорлик жамияти Кузатув кенгаши ҳамда комбинат раҳбариятининг кенгайтирилган таркибдаги йиғилиши бўлиб ўтди.\nТадбирда Бош вазир Aбдулла Арипов иштирок этган. Йиғилишда “Ўзметкомбинат” АЖ раҳбариятининг фаолияти танқидий кўриб чиқилди.\nШунингдек, мажлисда ташкилий масала ҳам кўрилди. "Ўзметкомбинат" AЖ Кузатув кенгаши кўп йиллар давомида жамиятда фаолият юритиб келган Рашид Пирматовни акциядорлик жамиятининг бошқарув раиси лавозимига тасдиқлади.\nРашид Пирматов Тошкент вилояти Бекобод туманида туғилган. У 1986 йилда Москва пўлат ва қотишмалар институтини металлургия муҳандиси мутахассислиги бўйича тамомлаган. Бекободга қайтиб келгач “Ўзметкомбинат” АЖда уста, муҳандис, электр пўлат ишлаб чиқариш цехи бошлиғининг ўринбосари, технологик маркази бошлиғининг ўринбосари лавозимларида фаолият олиб борган.\nШу билан бирга "Ўзметкомбинат" AЖ кузатув кенгаши Дилшод Aхмедовни комбинат бошқарув раисининг биринчи ўринбосари этиб тайинлаш тўғрисида ҳам қарор қабул қилди.\n30 Январь, Шанба 1527 0\n26 февраль, 09:25 404 0


Ўзбекистонга Россия Мудофаа вазирлиги вакиллари ташриф буюради\n15:32 / 07.10.2015\nТаъкидланишича, Россия ҳарбий делегацияси 7 ва 8 октябрь кунлари Ўзбекистон Мудофаа ва Ташқи ишлар вазирликлари раҳбарияти билан музокаралар олиб боради. Учрашувлар чоғида минтақавий хавфсизлик, ҳарбий соҳадаги истиқболлар ва икки томонлама ҳамкорликни чуқурлаштириш масалалари муҳокама қилинади.\nЭслатиб ўтамиз, Россиянинг Мудофаа вазирининг Ўзбекистонга энг сўнгги ташрифи 2007 йилда бўлиб ўтган эди. Ўша йилнинг май ойида ўзбек Ҳаво ҳужумига қарши мудофаа қисмларини зенит-ракета комплекслари билан таъминлаш ва ахборотлар алмашиш бўйича шартнома имзоланган. Ҳамкорликнинг фаоллашуви авиация соҳасига ҳам тегишли эди.


Олимпиада чемпиони фаолиятини якунлашини эълон қилди / Olamsport.com\n26 дек 08:47\nОлимпиада чемпиони фаолиятини якунлашини эълон қилди\nТеглар : ОлимпиадаРоссияШипулин\nҚишки биатлон бўйича Олимпиада чемпиони Антон Шипулин профессионал спортдаги фаолиятини якунланишини эълон қилди.\nШу ҳафта ўтказиладиган мусобақа россиялик 31 ёшли спортчи учун фаолиятидаги сўнгги мусобақа бўлади. Шипулин шу йилнинг октябрь ойида фаолиятини қайта тиклагани ҳақида хабар берган эди. Лекин охир оқибат бу қароридан қайтди.\nМаълумот учун, Антон Шипулин Сочи-2014 Олимпиадасининг эстафета баҳсларида олтин, Олимпиада-2010нинг эса бронза медалини қўлга киритган. Россиялик биатлончи 2017 йили эстафетада жаҳон чемпиони ҳам бўлган. Жаҳон кубоги босқичлари ва бошқа қатор халқаро мусобақаларда ғолиблик шохсупасига кўтарилган.


Кечки Анҳор: 9 март янгиликлари - Anhor\nAnhor Все посты Кечки Анҳор: 9 март янгиликлари\nID-карта 198,5 минг сўмга тушади. Улар 2021 йил 1 январдан берила бошлайди. 2022 йил 31 декабргача ID-карталар кўнгилли равишда берилади, 2023 йил 1 январдан 2030 йил 31 декабргача эса мажбурий тартибда берилади. Ушбу пайтга келиб, 2011 йил намунасидаги биометрик паспортлар ҳақиқий эмас деб ҳисобланади.\nUzAuto Motors компанияси қатор моделларнинг нархини оширди. Хусусан Damas автомашиналарининг нархи комплектациясига қараб 10-21,1% га, Spark – 10−21,1% га, Nexia – 15−19,4% га, Cobalt – 10−14,7% га, Lacetti – 3−3,1% га ошди. Қолган моделларнинг нархлари аввалги ҳолатда қолди.\nЖиззах вилоятида янги туғилган эгизакларнинг жасадлари топилди. Чақалоқларнинг жасади сумканинг ичида полиэтилен пакетдан топилган. Воқеа “Оқолтин остонаси кўрки” фермер хўжалиги ҳудудида юз берган. Тергов ишлари давом этмоқда.\nБу йил Пробация хизматида 3000 тагача электрон билагузук жорий этилади. Бундан ташқари, 18 та жазони ижро этиш колонияси 1833 та видеокамера ва 36 тўплам шахсий видеокамера билан жиҳозланади.


Газета Норма маслахатчи / 2015 год / № 50 / Ёнғин хавфсизлиги ойлиги\nБу ойлик билан боғлиқ тадбирлар бутун республикамизда бўлгани каби, пойтахтимиз Тошкент шаҳрида ҳам уюшқоқлик билан ўтказилмоқда, хусусан, аҳоли ўртасида тушунтириш-тарғибот ишлари изчил олиб борилмоқда, ёнғин хавфсизлиги қоидаларини тарғиб этувчи банерлар, плакат ва эслатма материаллар тайёрланиб, жойларга тарқатилмоқда. Турли байрам тантаналари ўтказиладиган майдонлар, маданий муассасалар, кўнгилочар масканларнинг ёнғинга қарши ҳолати алоҳида эътиборга олинмоқда.\nАмалиётнинг кўрсатишича, ёнғин асосан кишиларнинг лоқайдлиги, иситиш ва ёритиш мосламаларини ишлатишда ўзбошимчаликка йўл қўйиш, қўлбола техникалар – носоз газ плитаси ёки электр ускуналаридан фойдаланиш оқибатида юзага келади. Бундан ташқари, болаларни ёнғин чиқиш хавфи юқори бўлган зоналарда назоратсиз қолдириш ҳам бундай бахтсиз ҳодисалар содир бўлишига олиб келаётир. Шунинг учун ҳар бир хонадон, ҳар бир тадбиркорлик субъекти ўзига тегишли бўлган ҳудудда ёнғин хавфсизлиги қоидаларига риоя этиб борса, бу балонинг олди олинган, мол-мулкимиз, жигаргўшаларимиз ёнғин деган офатдан омонда сақланган бўлади. Зеро, юртимизда ўтказилаётган Ёнғин хавфсизлиги ойлигидан кўзланган мақсад ҳам нохуш ҳолатларнинг олдини олиш, аҳолини ҳушёрлик ва эҳтиёткорликка чорлашдир.\nТошкент шаҳар Ёнғин хавфсизлиги бўлими 2-алоҳида пост\nкатта инспектори, сержант.


14 октабря, 2021, 19:09\nМоуриньо ғаройиб жамоага устозлик қилмоқда...\nЎзбекистонлик футбол ихлосмандларининг “Рома”га бефарқ эмаслигини инобатга олган ҳолда Рим клубига оид хабар, янгилик ва қизиқарли маълумотларни эътиборингизга ҳавола этамиз.\nРим клуби тарбияланувчиси Эбрима Дарбо Жозе Моуриньо келганидан кейин асосий таркибга жалб қилина бошлади.\nКлуб раҳбарияти буни инобатга олган ҳолда гамбиялик ярим ҳимоячига янги битим беришга қарор қилди. Аслида Дарбонинг дастлабки шартномаси 2023 йилнинг ярмигача тузилган эди.\nЭнди “Рома” мутасаддилари унга беш йиллик келишув таклиф қиляпти. Бироқ 19 ёшли ўйинчига катта маош тўланмайди. Унинг хизмат ҳақи кўтарилганига қарамай, йилига 500 минг евродан кўп пул ололмайди. Бу “бўрилар” таркибида энг кам маошлардан бири ҳисобланади.\nИталиялик журналист Николо Скиранинг маълум қилишича, томонлар янги шартнома бўйича музокараларни муваффақиятли якунлади ва бу хабар тез орада расман эълон қилинади.\nTransfermarkt портали айни пайтда Дарбонинг трансфер суммасини икки миллион еврога баҳоланмоқда. Ёш футболчи Конференция лигаси гуруҳ босқичи доирасида “Заря”га қарши учрашувда жамоадошига голли пас оширди.\nЖозе Моуриньо мазкур учрашувдан сўнг, Дарбонинг ҳаракатлари мураббийлар штабига маъқул келганини таъкидлаган эди.\n“Рома” легионери Италия терма жамоасида ўйнашга тайёр\n“Рома” шарафини ҳимоя қилаётган бразилиялик Рожер Ибаньес бразилияликлар таркибида Токио Олимпиадасида қатнаша олмаганини ва энди Италия терма жамоасида тўп тепишга тайёр эканини маълум қилди.\n- Моуриньо Олимпия ўйинларида қатнашиш истагим кучли эканини биларди. Агар Токиога борганимда клубнинг мавсумолди йиғинларини ўтказиб юборган бўлардим. Ўзимга қолса, Олимпиадага борардим, қолаверса, Бразилия олтин медалга сазовор бўлди. Лекин “Рома” раҳбарияти қолишим кераклигини таъкидлади. Бу нормал ҳолат.\nМен Бразилияда туғилганман ва ўзимни бразилиялик, деб ҳис қиламан. Бу мамлакат терма жамоасида ўйнашни истайман. Шунингдек, менда Италия ва Уругвай фуқаролиги ҳам бор. Шундай экан, бу терма жамоалар таклифини эшитишга тайёрман, - деди Рожер Ибаньес.\nИстедодли ҳимоячи жорий мавсумда барча турнирларда 11 та учрашув ўтказиб, рақиблар дарвозасини бир маротаба ишғол қилди.\n“Милан” дарвозасини “қария” қўриқлайди\n“Милан” раҳбарияти асосий дарвозабон Майк Меньян жароҳат олгани боис 38 ёшли посбон Антонио Мирантени ўз сафига қўшиб олишга қарор қилди.\nМайк Меньян қўлидаги жароҳатини операция қилдиради ва камида бир ой давомида машғулот ва ўйинларда қатнаша олмайди.\nМиланликларнинг янги дарвозабони янги мавсум олдидан эркин агентга айланганди. У сўнгги уч мавсумни “Рома”да ўтказиб, жами 29 та учрашувда майдонга тушган ва ўз дарвозасидан 30 та тўп олиб чиққан.\nМиранте футболчилик фаолияти давомида “Ювентус”, “Кротоне”, “Сиена”, “Сампдория”, “Парма”, “Болонья” каби жамоалар дарвозасини қўриқлаган.\nМаошни кўтарсангиз, бас!\n“Рома”нинг етакчи футболчиларидан бири Жанлука Манчини жамоа билан шартномани узайтириш бўйича музокара олиб бормоқда.\nТажрибали ҳимоячи манфаатларини ҳимоя қилаётган агентлар клуб олдига фақат биргина талаб – Манчинининг маошини оширишни қўймоқда.\nАйни пайтда Жанлука 2024 йилнинг ярмигача давом этадиган битимда белгиланганидек, йилига икки миллион евро маш оляпти.\nБу футболчи “Рома”га 2019 йили 21 миллион евро эвазига олиб келинган. Унгача истеъдодли ҳимоячи “Перужа” ва “Аталанта” жамоалари шарафини ҳимоя қилган. Жорий мавсумда барча турнирларда ўнта ўйин ўтказган Манчини битта гол уришга ҳам эришди.


Трампнинг собиқ ёрдамчиси ҳибсга олинди\n20:48 / 20.08.2020\nАҚШ президенти Дональд Трампнинг собиқ ёрдамчиси Стив Бэннон фирибгарликда гумон қилиниб ҳибсга олинди. Бу ҳақда АҚШ адлия вазирлигига таяниб Fox News телеканали хабар берди.\nСтив Бэннон / Фото: AP\nМаълум қилинишича, Бэннон ва яна уч киши Мексика билан чегарада девор қурилиши тарафдорларидан йиғилган маблағларни ўзлаштириш мақсадида тил бириктиришда гумон қилинмоқда.\nНью-Йоркнинг Жанубий округ прокурори Одри Страусснинг таъкидлашича, We Build The Wall (Биз деворни қурамиз) онлайн-кампанияси давомида жами 25 млн доллардан кўпроқ маблағ йиғилган. Кампания ташкилотчилари бу пулларни девор қурилишига йўналтиришга ваъда беришган, бироқ аслида 4 гумонланувчи ушбу пуллардан юзлаб минг долларини ўз шахсий эҳтиёжлари, жумладан, сафарлар, меҳмонхоналарда яшаш учун тўловлар, турли харидлар, кредит карталар бўйича қарзларни узиш учун ишлатиб юборишган.\nМаълум қилинишича, Бэннон назоратидаги компания орқали We Build The Wall учун тўпланган маблағлардан 1 млн доллардан кўпроғи олиб чиқиб кетилган. Бу пуллардан бир қисми Бэнноннинг шерикларидан бирига берилган, бироқ уларнинг катта қисмини Бэнноннинг ўзи ишлатган.\nАйблов хулосасида пулларнинг шахсий эҳтиёжлар учун сарфланиши кампания ташкилотчилари томонидан овоза қилинмаганига алоҳида эътибор қаратилган. Бундан ташқари, гумонланувчилар ўз ишлари учун ҳеч қандай ҳақ олмасликларини такрор-такрор таъкидлаб келишган.


Сенатор А. Бектаев: «Туркистонда мулоқот сермазмун ва қизиқарли бўлишини билгандим...»\nШаҳар ҳокимлигининг мажлислар залида туркистонлик фахрий отахонлар ва фаоллар ҚР Парламенти Сенати Депутати Али Бектаев билан учрашиб, мулоқотда бўлдилар. Тадбирни шаҳар ҳокими Алипбек Ўсербаев олиб борди.\nДастлаб сенатор мамлакатимизда рўй бераётган муҳим сиёсий воқеалар, давлат томонидан амалга оширилаётган кенг қамровли ишлар ҳақида батафсил маълумот бериб, йиғилиш иштирокчиларидан таклиф-мулоҳазаларни баён этишларини илтимос қилди.\nҚуйида фаоллардан тушган мулоҳазаларнинг қисқача тафсилотини ҳавола қиламиз.\nФарҳод Абдуллаев, Югнак қишлоқ оқсоқоллар кенгаши раиси, йириклаштирилган хўжалик раҳбари:\n– Мамлакатимизда хўжаликларни йириклаштириш сиёсати самарали давом этмоқда. Лекин ҳанузгача қишлоқларда икки, уч, ёки ундан ҳам кам ер улушини якка ҳолда фойдаланаётган, алмашлаб экиш технологиясига риоя қилмаётган хўжаликлар мавжуд. Экинзорнинг баракасини, хирмоннинг самарасини сақлаш учун ернинг агротехника қоидаларига амал қилган ҳолда майда хўжаликларни камида 50 гектаргача йириклаштирилган хўжаликларга бирлаштиришни қонунийлаштириш мумкинми?\nСерик Боханов, деҳқон хўжалиги раҳбари:\n– Ишсизлик деймиз. Ер бўла туриб, у бўш ётса, қандай ишсизлик бўлиши мумкин? Давлатдан кредит олиш масаласи осонлашса, ёшларга имтиёз берилса, уларнинг иккиланиб туришларига чек қўйилса, нур устига нур бўларди.\nМирзан Хандиллаев, меҳнат фахрийси, қишлоқ хўжалиги соҳасининг тажрибали ва кекса вакили:\n– Экин суви масаласи энг мураккаб масала. Орис-Туркистон канали фойдаланишга берилганига 50 йил ўтсада, ҳеч қандай қўшимча иншоотлар фойдаланишга берилмагани амалда сезилмоқда. Сирдарё ўзанидан 31 чақирим узунликдаги қувурлар орқали сувни Орис-Туркистон каналига узатиш лойиҳаси маблағ йўқлиги туфайли тўхтаб турибди. Агар бу иш амалга ошса, 13 000 гектар майдондаги суғориш ишлари яхшиланиб, 7000 гектар майдонни қўшимча ўзлаштириш, демакки, минглаб янги иш ўринларини яратишдек имконият пайдо бўлади...\nТўлқин Саидмуродов, шаҳар ўзбек этномаданият бирлашмаси қошидаги оқсоқоллар кенгаши раиси:\n– Касалхоналарда даволаниш муддати йилдан йилга камайиб бормоқда. Иттифоқ даврида 24 кун эди. Кейин бу 14 кунга тушди. Мана 7 кунга камайди. Бу аҳволда беморларни сифатли даволаш масаласи қандай амалга ошади.\nНурмахан Назаров, «Әдебиет және өнер» жамоат бирлашмаси раиси, фахрий журналист, шоир:\n– Туркистон туркий оламнинг маданий пойтахти доирасидаги маънавият, маданият борасидаги ишлар Республика, халқаро миқёсда тўлиқ ёритилмаяпти. Шу йўналишдаги ишлар жонлантирилиши керак. Пойтахтда Туркистонга эътиборни кучайтиришса...\nЖарилқасин Азретбергенов, шаҳар оқсоқоллар кенгаши раиси:\n– Оналар бир қўли билан бешикни, бир қўли билан дунёни тебратади. Жамиятимизда шу тоифадаги инсонларга эътибор камлигиданми, ёки бошқами ... фоҳишабозлик иллати кучайиб кетган. Хорижий давлатларнинг фуқаролари энг яхши, энг иқтидорли қизларимизни ўз элларига келин қилиб олиб кетишмоқда. Улар энг сара, энг ақлли, энг билимлиларини танлаб олишади. Мана шу масалага қонун доирасида чора кўриш керак.\nЖарқинбек Қулбаймбетов, шаҳар уруш ва меҳнат фахрийлари кенгаши раиси:\n– Маориф соҳасида умр бўйи меҳнат қилиб нафақага чиққанман, бу борада билганларим ва айтадиганим кўп. Ҳозир физика фанини мактабларда инглиз тилида ўрганишнинг қандай ҳожати ва истиқболи бор? Ўз она тилида ўрганиш осон кечмайдиган бу каби фанларни инглиз тилида ўргатаман деган мақсаднинг ўзи ҳаётга муносиб ва мувофиқми, деган савол туғилади. Ҳозир ўқитувчиларни бир неча ойлаб иш ҳақини сақлаган ҳолда пойтахт ва вилоят марказида махсус курсларда ўқитиш урфга айланди.\nСавол туғилади – мактаб машғулотлари бошланадиган кунлар яқин қолди. Кўламдор маблағни ўқитувчилар курсига эмас, мактаб ўқувчилари эҳтиёжи учун сарфлаш керак, деб ҳисоблайман. Бозордаги нарх-наво жуда баланд. Ҳамма ўқувчилар ҳам бу харажатни эплай олмайди.\nСуратларда: сенатор А. Бектаев оқсоқоллар кенгаши раиси Ж. Азретбергеновга Сенат «Фахрий ёрлиғи»ни топширмоқда; йиғилиш иштирокчилари; доимий жамоатчи обуначимиз Ф. Абдуллаев сенаторга ҳаётий савол билан мурожаат этди.\nP.S. Сенатор Али Бектаев ўзига йўлланган барча саволларни ён дафтарига қайд этиб борди. Барча фикр-мулоҳазаларни эътиборсиз қолдирмай, албатта, мутасадди ташкилотлар назарига етказишга ваъда қилди. "Мен Туркистонда мана шундай қизғин суҳбат, фикр алмашув, таклиф бўлишини олдиндан билгандим. Сизларга, жамият учун, келажагимиз учун жон куйдириб масала кўтарганингиз учун раҳмат", – деди А. Бектаев.\nУчрашув поёнида сенатор А. Бектаев Туркистон шаҳар оқсоқоллар кенгаши раиси Ж. Азретбергеновга ҚР Парламенти Сенати раиси Қ. Тоқаев имзолаган «Фахрий Ёрлиқ»ни тантанали равишда топширди. Шаҳар ҳокими А. Ўсербаев сенатор А. Бектаевга ташрифи, мазмунли суҳбати ва келажакдаги ишларига омад тилаб, миннатдорчилик билдирди.\nШ. МАДАЛИЕВ, 2017-07-20, 11:54 137


«Реал» Европа Иттифоқининг қарорини тан олмаяпти\n16:11 / 05.07.2016\nМадриднинг «Реал» клуби Европа Иттифоқининг ўзига нисбатан чиқарган қарорини тан олмайди. Бу ҳақда жамоа расмий сайтида маълум қилинган.\nГап шундаки, «Реал» 1998 йилда маълум ҳудуддаги ер майдонини сотиб олиш учун Мадрид шаҳар бюджетидан 22,7 миллион евро олган.\nЕвропа Иттифоқининг махсус комиссияси ўша майдоннинг ўлчамлари ва ҳудудини ҳисобга олиб, кўпи билан 4,3 миллион евро туришини аниқлаган. Шу сабаб Европа Иттифоқи «Реал»дан қолган 18,4 миллион пулни жойига қайтаришни талаб қилмоқда.\n«Реал» ҳам бўш келгани йўқ. Улар дунёдаги кўчмас мулк билан ишлайдиган машҳур компания Agirre Newman билан боғланишган. Бу компаниянинг ҳисоб-китобига кўра, «Реал» ўша вақтда 7,5 миллион евро камроқ пул олган.\nМадридликлар расмий сайтининг маълум қилишича, «Реал» Европа Иттифоқининг суд бўлимига ариза билан мурожаат қилади.


Lenovo нархи 189 доллардан бошланувчи ноутбукларни чиқарди - Terabayt.Uz\nLenovo нархи 189 доллардан бошланувчи ноутбукларни чиқарди\nТехнологик компаниялар ўта илғор инновацияларга эга топ-моделлар билан бирга, таълимий мақсадларда қўлланувчи турли қурилмаларни тақдим этишмоқда. Одатда бундай ноутбукларнинг нархи ҳамёнбоп, ўзи эса ўсмир-ёшларга қулай бўлади.\nЎҚИНГ: Microsoft таълимий Surface Laptop гаджетини тақдим қилди\nLenovo компанияси ҳам таълим соҳасига мўлжалланган ноутбукларнинг янги туркумини эълон қилди. Айни дамда мазкур туркумга 189 АҚШ долларига нархланган Lenovo 100e ҳамда сал қимматроқ трансформерлар – 279 долларлик Lenovo 300e ва 500e моделлари киради.\nLenovo 100e ноутбуки диагонали 11,6 дюймли дисплей ва Intel Celeron N3350 (Apollo Lake) процессори билан жиҳозланган. Унинг автоном ишлаш вақти 10 соатга етиши айтилмоқда.\nТескарисига ҳам букланувчи Lenovo 300e эса икки конфигурацияда тақдим этилади. Улардан биринчиси Apollo Lake процессори базасида Windows операцион тизимида ишласа, иккинчиси MediaTek MTK8173C процессори ва Chrome OS тизимига асосланган. Биринчисининг битта тўла қувват билан ишлаш муддати 8, иккинчисиники эса 10 соатни ташкил этади.\nLenovo 500e трансформери эса экрани 11,6 дюймли хромбук бўлиб, Intel Celeron N3450 (Apollo Lake) процессори базасида ишлайди. Унинг тезкор хотираси 8 ГБ, доимий хотираси эса 64 ГБ ҳажмга эга. Бу моделнинг автоном ишлаш вақти ҳам 10 соатга етади, дейишмоқда.\nМазкур ноутбукларнинг очиқ савдога чиқарилиш вақти ҳозирча маълум қилинмаган.\nЎҚИНГ: Энг бақувват – ўйинлар, дастурлаш ва веб-дизайнга мос ноутбуклар нархлари (2018 йил 15 январь)\n#Lenovo #нархлар #Ноутбуклар


Аччиқ қалампир | АгроОлам.Uz\nДомой Янгиликлар Аччиқ қалампир\nЭкиш учун тавсия этиладиган навлар: Марғилон–330, Пикантный, Учқун, Тилларанг, Мумтоз, Саид.\nКўчат танлаш. Экиладиган аччиқ қалампир кўчатлари 40–45 кунлик, 8–10 баргли, пояси ва илдизлари дуркун ривожланган, барглари тўқ яшил тусда, соғлом бўлиши лозим.\nЕр тайёрлаш. Аччиқ қалампир экиш режалаштирилган ерларни тайёрлаш ишлари куз ойларидан бошланиб, ҳосилдан бўшаган майдондаги ўсимликлар қолдиқларидан тозаланиб, маҳаллий ўғит сочиб чиқилади. Берилиши лозим бўлган минерал ўғитлар миқдорининг бир қисми қўлда сочилгач, майдон 28–30 см чуқурликда юмшатилади. Экишга тайёрлашни кейинги тадбирлари экишдан олдин бажарилиб, майдонлар 14–16 см чуқурликда юмшатилади. Йирик кесаклар хаскаш ёрдамида майдаланиб, бир йўла ер текислаб олинади, кейин 70 см ёки 90 см қатор оралиғида экиш эгатлари тортиб чиқилади.\nЭкиш муддати ва схемаси. Аччиқ қалампир кўчатлари жанубий вилоятларда мартнинг III ўн кунлиги, марказий минтақада жойлашган вилоятларда апрельнинг II–III ўн кунлигида ва шимолий минтақаларда апрельнинг III ва майнинг I ўн кунлигида 70×20 см тизимида, ер ости сувлар яқин бўлган ерларда 90×20 см тизимида экилади. 1 сотих майдонга экиш схемасига қараб 555–714 та кўчат сарфланади.\nПарваришлаш. Ўсимликларга биринчи ишлов бериш кўчатлар тутиб олгач, яъни экилганидан 10–12 кундан кейин бошланади. Бунда эгат ичи, пушта ва қатордаги кўчатлар орасининг тупроғи юмшатилади. Биринчи парваришлашдан 12–15 кун ўтгач, иккинчи сув берилади. Тупроқ етилгач, яна бир бора чопиқ қилинади. Бунда ер бегона ўтлардан тозаланади, юмшатилади, тупроқ помидор кўчатининг атрофига босилади. Аччиқ қалампир ўсимлиги яхши ривожланиб, мўл ҳосил бериши учун унинг илдизи жойлашган қатлам ҳаво билан таъминланган бўлиши керак. Бунинг учун сув эгат оралатиб қўйилгани маъқул.\nЎғитлаш. Аччиқ қалампир етиштиришда тук ҳолда 1 сотих майдонга 7,6 кг сульфат аммоний, 2,6 кг аммофос, 1,6 кг калий хлор берилади.\nАччиқ қалампир сувга талабчан ўсимлик бўлиб, сизот суви чуқур жойлашган ерларда ўсув даври мобайнида суғоришда ҳар гал 1 сотихга 5–6 м3 ҳисобидан 14–16, сизот суви юза ўтлоқ ва ўтлоқ-ботқоқ тупроқли ерларда 10–12 марта суғорилади. Сизот суви чуқур жойлашган ерларда ҳосил етилгунча ҳар 10–14 кунда суғорилади. Куз бошлангандан кейин экин камроқ суғорилади. Аччиқ қалампир ҳаддан ортиқ суғорилганда ундаги аччиқлик хусусияти пасайиб кетиши мумкин.\nКасаллик ва зараркунандаларга қарши курашиш. Асосий зараркунандаларидан шира, каналар, оққанотга қарши 10 сотих майдонга Моспилан 20% н.кук. (25–30 г) қўлланилади. Касалликлардан – меваларнинг учидан чириши, бактериал қора доғ, сўлишга қарши Топаз 10 % эм.к. (15мл ), Курзат Р н.кук. (200–250 г) ёки 1 фоизли Бордо суюқлигининг 60–70 литр сувга тайёрланган аралашмасини қўллаш мумкин. Бу кимёвий препаратларни мутахассислар назоратида қўллаш зарур.\nҲосилни йиғиштириш. Аччиқ қалампирни кўклигида ҳам, қизарганида ҳам истеъмол қилиш мумкин. Аччиқ қалампир кўклигида йиғиб олинса, ҳосил миқдори нисбатан кўпроқ бўлади. Совуқ тушиши арафасида аччиқ қалампир пояси мевалар билан биргаликда тупроқдан суғуриб олиниши, қуритилиши ва кейинчалик ишлатилиши мумкин.


Уткин: Милдронат ҳақида эшитдим, энди уни истеъмол қилиб кўраман\n10:29 / 11.03.2016\nРоссиялик футбол шарҳловчиси Василий Уткин бир қатор россиялик спортчиларни жазоланишига сабаб бўлиши мумкин бўлган мельдоний дори воситасини истеъмол қилиб кўришга қарор қилди.\n«Бутун дунёда истеъмол қилинадиган яхши ва фойдали дори воситалари у қадар кўп эмас. Бизда бир пайтлари бошқирдча асал ва қайин дарахти шарбати фойдали экани кашф қилинганди. Қабул қилинмаган, айнан кашф қилинганди.\nЭнг ачинарлиси биз ўзимизникиларни ҳимоя қилишни билмаймиз. Бунинг ўрнига паркет устига чиқволиб, олимпиячилар учун бал ташкил қилиш учун ўзимизнинг методикамиз ва илм-фанимиз ютуқларини ҳимоя қилишга ўтиб оламиз.\nСпортчилар экстремал юкламалар натижасида қандайдир дори препаратлари ёрдамисиз ўзларини тиклаб олишлари жуда қийин. Қандай препаратлар билан эканини эса кимдир кузатиб бориши керак.\nҲозир эса яхши дори воситалари ва спортчиларни ҳимоя қилмаганларни жазолаш керак. Милдронат ҳақида жуда кўп маълумотларни билиб олдим ва юрак мушакларим фаолиятини тартибга солиш учун уни истеъмол қилишга қарор қилдим», – дея таъкидлади Уткин.